Jasad Christian Atsu tiba di Ghana

ACCRA, 20 Februari- Jasad bekas pemain sayap Ghana, Christian Atsu diterbangkan pulang ke Accra pada Ahad, sehari selepas dia ditemukan maut di bawah runtuhan bangunan di selatan Turkiye akibat gempa bumi.Keranda Atsu yang disarungkan dengan bendera kebangsaan Ghana tiba di Lapangan Terbang Antarabangsa Kotoko Accra, disambut oleh Naib Presiden, Mahamudu Bawumia dan perarakan tentera."Kami berharap dan berdoa setiap hari, malangnya, apabila Atsu ditemui, dia sudah tiada," kata Bawumia.

(Christian Atsu, Bekas pemain sayap Ghana / Foto REUTERS)

Atsu, 31 tahun, dilaporkan hilang sejak 6 Februari lalu selepas pangsapuri yang menjadi kediamannya runtuh akibat gempa bumi kuat yang melanda Turkiye.Terdahulu, Atsu dijadual diterbang keluar dari selatan Turkiye beberapa jam sebelum gempa bumi melanda.Bagaimanapun, pengurus Hatayspor berkata pada Jumaat, pemain Ghana itu telah memilih untuk kekal bersama kelab berkenaan selepas menjaringkan gol kemenangan dalam perlawanan Super Lig pada Februari.Atsu telah mewakili Ghana untuk 65 perlawanan dan membantu negara itu mara ke perlawanan akhir Piala Negara-negara Afrika 2015.Kali terakhir Atsu dipilih bermain untuk Ghana ialah pada 2019.-REUTERS


Operasi menyelamat mangsa gempa Turki dihentikan, kecuali di dua wilayah

(Seorang pekerja penyelamat berjalan kaki di depan bangunan yang sebahagiannya runtuh di bandar Antakya pada 19 Februari/FOTO AFP)

ISTANBUL, 20 Februari - Turkiye menghentikan usaha mencari dan menyelamat mangsa di kesemua wilayah terjejas, kecuali dua wilayah paling terkesan oleh gempa bumi yang dahsyat itu, menurut bencara Turki pada Ahad."Bagi kebanyakan wilayah kami, usaha mencari dan menyelamat mangsa sudah selesai. Ia bagaimanapun diteruskan di wilayah Kahramanmaras dan Hatay," dedah ketua agensi berkenaan Yunus Sezer kepada para wartawan di Ankara.Gempa bumi berukuran 7.8 pada Richter yang melanda pada 6 Februari berpusat di daerah Pazarcik, Kahramanmaras.Sezer berkata, usaha mencari dan menyelamat mangsa diteruskan di kira-kira 40 bangunan di wilayah-wilayah terjejas pada hari ke-14. - AFP

(Anggota pasukan mencari dan menyelamat Uzbekistan menggunakan seekor anjing pengesan (K9) ketika mencari mayat di bawah runtuhan bangunan di Hatay/FOTO AFP)


Korban gempa bumi Turkiye-Syria cecah 46,000 orang

ANTAKYA/KAHRAMANMARAS, 20 Februari - Usaha mencari dan menyelamat kesemua mangsa gempa di Turkiye telah dikurangkan selepas hampir dua minggu tragedi bencana alam itu melanda negara tersebut.Menurut salah seorang pengendali jentolak, Akin Bozkurt berkata mereka tetap berusaha mencari jasad kesemua mangsa agar dapat diserahkan kepada keluarga mereka.Akin yang sedang mencari mangsa menggunakan jentolak di sebalik bawah runtuhan sebuah bangunan di bandar Kahramanmaras berkata, keluarga-keluarga mangsa juga sedang menunggu jasad mangsa untuk dikebumikan."Keluarga-keluarga mereka sedang menunggu penuh harapan. Mereka mahu mengadakan upacara pengebumian. Mereka ingin (mangsa) dikebumikan," kata Bozkurt.Ketua Penguasa Pengurusan Bencana dan Kecemasan Turki (AFAD), Yunus Sezer, berkata, sebahagian besar operasi mencari dan menyelamat mangsa akan berakhir pada Ahad malam.Lebih 46,000 orang terkorban sejak gempa bumi kuat menggegarkan Turkiye dan Syria pada 6 Februari lalu, lapor Reuters.Angka itu dijangka akan terus meningkat, dengan sekitar 345,000 bangunan kediaman di Turkiye dipercayai musnah dan terdapat masih ramai yang dilaporkan hilang.Turkiye dan Syria bagaimanapun belum lagi mendedahkan jumlah sebenar penduduk yang masih dilaporkan hilang susulan gempa bumi itu.Selepas 12 hari gempa bumi melanda wilayah itu, pasukan penyelamat kini sudah mula menggunakan tangan mereka untuk mencari mangsa yang terkorban di bawah runtuhan pada Sabtu di Antakya.

(Mangsa yang terselamat tinggal di khemah sementara di Antakya/FOTO REUTERS)

Anjing pengesan K9 dan kamera yang menghasilkan serta mengesan haba menunjukkan dua orang terselamat, kata petugas penyelamat.Namun selepas tengah malam, setelah lapan jam operasi dilancarkan pasukan itu terpasa menghentikan operasi mencari dan menyelamat. "Tiada seorang pun yang masih hidup dan saya fikir kita tidak boleh menyelamatkan orang lagi," kata Mujdat Erdogan yang juga merupakan anggota pasukan AFAD.Anggota keselamatan Kyrgyzstan cuba menyelamatkan lima sekeluarga dari Syria di bawah runtuhan sebuah bangunan di Antakya di selatan Turkiye.Pertubuhan Kesihatan Sedunia (WHO) menganggarkan kira-kira 26 juta orang di Turkiye dan Syria memerlukan bantuan kemanusiaan.Setiausaha Negara Amerika Syarikat (AS) Antony Blinken dijangka tiba di Turkiye pada Ahad untuk membincangkan bagaimana Washington boleh membantu Ankara yang sedang bergelut dengan kesan bencana alam paling dahsyat dalam era moden.Di Syria pula melaporkan lebih 5,800 nyawa terkorban. Program Makanan Dunia (WFP) menyatakan, pihak berkuasa di barat laut negara itu menyekat akses ke kawasan tersebut."Sekatan itu mengganggu operasi kami dan harus diselesaikan segera," kata Pengarah WFP David Beasley kepada Reuters di Persidangan Keselamatan Munich. - Reuters


Perancis akan hantar jentera AMX-10 ke Ukraine minggu depan

PARIS, 19 Februari- Perancis akan mula menghantar kenderaan perisai yang telah dijanjikan kepada Ukraine dalam perangnya menentang Rusia pada hujung minggu depan.Jentera jenis AMX-10 dan kadangkala digambarkan sebagai "kereta kebal ringan", digunakan untuk peninjauan bersenjata dan serangan ke atas kereta kebal musuh.Jentera pertama akan dihantar ke Ukraine akhir minggu depan, Menteri Pertahanan Sebastien Lecornu memberitahu akhbar Le Parisien edisi Ahad.Bagaimanapun, dia enggan menyatakan jumlah jentera dalam kumpulan pertama, kerana tidak mahu memberi Rusia sebarang maklumat strategik.Menurut kementerian pertahanan Perancis, AMX-10 sangat mudah alih, kukuh dan menawarkan perlindungan daripada tembakan infantri ringan.Berat jentera tersebut ialah 20 tan, kira-kira satu pertiga daripada kereta kebal Leclerc Perancis.Angkatan bersenjata Perancis telah mula menggantikan AMX-10, pertama kali dibangunkan pada 1970-an, dengan jentera yang lebih moden dipanggil Jaguar.Presiden Emmanuel Macron berjanji pada awal Januari bahawa Perancis akan menghantar AMX-10, selepas berbulan-bulan teragak-agak kerana bimbang peningkatan penghantaran senjata boleh meningkatkan lagi konflik dengan Rusia bersenjata nuklear.Latihan kru Ukraine pada AMX-10 kini hampir selesai, kata Lecornu.Bermula Mac, 600 tentera Ukraine akan menjalani latihan setiap bulan, katanya.-AFP


Pesawat kecil terhempas di Filipina

MANILA, 19 Februari- Sebuah pesawat kecil dengan empat orang di dalamnya telah terhempas di tengah Filipina.Ketika ini, penyelamat sedang mencari mangsa yang terselamat pada Ahad, kata seorang pegawai penerbangan.Pesawat Cessna 340 itu hilang awal pagi Sabtu sejurus selepas berlepas ke Manila dari Lapangan Terbang Antarabangsa Bicol, selatan ibu negara, kata Pihak Berkuasa Penerbangan Awam Filipina (CAAP) dalam satu kenyataan.Pesawat itu membawa dua penumpang, seorang juruterbang dan seorang anak kapal, tambah pengawal selia penerbangan.Pasukan mencari dan menyelamat tempatan telah mengenal pasti kemungkinan lokasi nahas berhampiran lapangan terbang, jurucakap CAAP Eric Apolonio memberitahu AFP."Masalahnya ialah cuaca buruk dan ia menghalang pencarian di darat," tambahnya.Kemalangan itu berlaku kurang sebulan selepas sebuah lagi pesawat Cessna hilang pada 24 Januari di wilayah utara Isabela. Pencarian serpihan pesawat itu masih diteruskan, kata Apolonio.Dalam kejadian berasingan, dua pegawai tentera udara Filipina turut terbunuh dalam latihan bulan lalu apabila pesawat SF260 Marchetti yang mereka naiki terjatuh atas sawh padi di wilayah Bataan, dekat Manila.- AFP


Gempa bumi magnitud 5.1 landa wilayah Kahramanmaras, tiada kemalangan jiwa

DEMIRKOPRU, 19 Februari- Gempa bumi pada magnitud 5.1, menggegarkan wilayah selatan Kahramanmaras. Pengurusan Bencana dan Kecemasan Turkiye (AFAD) memaklumkan gempa bumi berkenaan melanda daerah Goksun pada pukul 10.31 malam waktu tempatan dengan kedalaman 12.18 kilometer. Bagaimanapun tiada kemalangan jiwa dilaporkan akibat gempa bumi terbaharu itu.Setakat ini, lebih 46,000 angka korban dicatatkan akibat gempa bumi yang memusnahkan sebahagian Turkiye dan Syria.

Bagi menangani krisis kemanusiaan di kedua-dua negara, Pertubuhan Bangsa Bersatu (PBB) terus memohon bantuan antarabangsa berjumlah AS$1 bilion. Sumbangan berkenaan berupaya membantu 5.2 juta individu yang terkesan hanya untuk tempoh tiga bulan. -AFP


Korea Utara lancar peluru berpandu ICBM pertama selepas tujuh minggu

SEOUL, 19 Februari- Korea Utara melancarkan peluru berpandu balistik antara benua pertamanya dalam tempoh tujuh minggu semalam, dipercayai mendarat di zon ekonomi eksklusif Jepun. Menteri Pertahanan Tokyo, Yasukazu Hamada memaklumkan peluru berpandu itu mempunyai kapasiti bergerak sejauh 14,000 kilometer dan mampu menyasarkan mana-mana bahagian di Amerika Syarikat. Spesifikasi terperinci mengenainya sedang dianalisis dengan teliti oleh pihak berkuasa perisikan Korea Selatan-Amerika Syarikat. Sementara itu, Korea Utara memberitahu ujian peluru berpandu balistik antara benua yang dilancarkan itu merupakan Hwasong-15.Ia merupakan sebahagian daripada latihan mengejut yang dijalankan.Media kerajaan KCNA memaklumkan peluru berpandu itu dilancarkan dari Lapangan Terbang Antarabangsa Pyongyang telah mendapat persetujuan pemimpin Korea Utara, Kim Jong Un.Terdahulu, Pyongyang mengancam latihan tentera Amerika Syarikat-Korea Selatan yang disifatkan sebagai persediaan untuk berperang.-REUTERS


Jimmy Carter mahu habiskan sisa hidup bersama keluarga

ATLANTA, 19 Februari- Bekas Presiden Amerika Syarikat, Jimmy Carter akan menghabiskan sisa hayatnya di rumah bersama keluarga dan menerima rawatan hospis. Kenyataan Carter Center memaklumkan selepas menerima rawatan yang singkat di hospital, Carter memutuskan untuk menghabiskan sisa hidupnya di rumah bersama keluarga dan menerima rawatan hospis.Beliau mendapat sokongan penuh keluarga dan pasukan perubatannya.Keluarga Carter memohon agar diberikan ruang privasi pada saat ini dan berterima kasih atas keprihatinan yang ditunjukkan ramai penyokongnya. Carter disahkan mengalami beberapa masalah kesihatan sejak beberapa tahun kebelakangan ini termasuk kanser otak.Beliau merupakan pemimpin parti Demokrat dan berkhidmat sebagai presiden Amerika Syarikat dari 1977 hingga 1981.Beliau merupakan bekas presiden Amerika Syarikat tertua yang masih hidup.-REUTERS


15 terbunuh dalam serangan Israel di Damsyik

LEBANON, 19 Februari- Serangan peluru berpandu Israel membunuh 15 orang dan memusnahkan sebuah bangunan kediaman di ibu kota Syria, Damsyik.Pemerhati Hak Asasi Manusia Syria berkata, serangan itu yang berhampiran pusat kebudayaan Iran telah membunuh 15 orang termasuk orang awam.Sejak permulaan perang di Syria pada 2011, Israel telah melakukan ratusan serangan udara terhadap jirannya, terutamanya menyasarkan kedudukan tentera Syria, tentera Iran dan Hizbullah Lubnan, sekutu rejim Syria.Tentera Israel jarang mengulas mengenai serangannya terhadap Syria tetapi kerap menegaskan bahawa ia tidak akan membenarkan Iran meluaskan pengaruhnya ke sempadan Israel.“Serangan pada hari Ahad adalah serangan Israel paling teruk di ibu negara Syria,” kata Rami Abdel Rahman, Ketua Balai Cerap yang berpangkalan di Britain yang mempunyai rangkaian sumber yang luas di dalam Syria.

Serangan itu berlaku di Kafr Sousa, kawasan keselamatan tinggi di ibu negara Syria yang menempatkan pegawai kanan keselamatan, cawangan keselamatan dan ibu pejabat perisikan.“Musuh Israel melakukan pencerobohan udara dari arah Bukit Golan yang diduduki menyasarkan beberapa kawasan di Damsyik dan sekitarnya, termasuk kawasan kediaman,” kata Kementerian Pertahanan Syria dalam satu kenyataan.Rakaman yang disiarkan oleh media kerajaan menunjukkan bahawa bangunan 10 tingkat rosak teruk semasa mogok. -AFP


Gempa bumi: Mayat pemain bola sepak ditemukan

HATAY, 19 Februari- Bekas pemain antarabangsa Ghana, Christian Atsu ditemukan mati di bawah runtuhan rumahnya akibat gempa bumi, baru-baru ini.Pengurusnya di Turkiye, Murat Uzunmehmet berkata mayat Atsu ditemukan di bawah runtuhan rumah pangsa yang runtuh di wilayah Hatay, selatan Turkiye."Kami telah membawa keluar mayat Atsu dan barang-barangnya dari runtuhan. Telefon bimbit Atsu turut ditemukan dalam runtuhan tersebut,"katanya kepada pemberita di sini.Terdahulu, terdapat laporan palsu mengatakan pemain Chelsea dan Newcastle itu diselamatkan sehari selepas gempa tersebut.Atsu, 31 tahun terperangkap dalam gempa bumi bermagnitud 7.8 yang menggegarkan Turkiye dan Syria pada 6 Februari lalu.Kejadian berkenaan mengorbankan lebih 43,000 orang di kedua-dua negara terbabit. - AFP


Bantu pesakit kanser, bekas Presiden Slovenia lelong kereta

SLOVENIA, 19 Februari- Bekas Presiden Slovenia, Borut Pahor melelong keretanya untuk mengumpul dana demi kebajikan.Kereta jenama Reanaultnya yang berusia 30 tahun terjual dengan harga 60,000 Euro ($64,164).Menurut Pahor, hasil lelongan itu akan digunakan untuk membantu kanak-kanak yang menghidap kanser."Pemenang bidaan untuk kereta tersebut adalah seorang ahli perniagaan tempatan."Saya tidak pernah menjangka kereta Renault Four yang dibeli pada 1991, mampu mencecah nilai setinggi itu," katanya kepada pemberita di sini.Pahor yang merupakan bekas model pakaian, memegang jawatan Presiden Slovenia selama dua penggal yang mana penggal terakhirnya adalah tahun lalu.Beliau tewas kepada Natasa Pirc Musar yang muncul presiden wanita pertama negara itu.- REUTERS


Gempa bumi Turkiye: Tiga termasuk seorang kanak-kanak diselamatkan selepas 296 jam

(Para penyelamat di tapak bangunan runtuh akibat gempa bumidi Antakya, Turkiye/ REUTERS)

ISTANBUL, 18 Februari- Pasukan penyelamat di Turkiye menemukan tiga mangsa, termasuk seorang kanak-kanak masih hidup di bawah runtuhan pangsapuri selepas 296 jam gempa bumi kuat melanda negara itu, lapor Agensi Akhbar Jerman (dpa).Rakaman oleh penyiar tempatan TRT memaparkan pasukan penyelamat mengusung seorang lelaki dan seorang wanita.Sementara itu, pasukan perubatan dilihat sedang merawat seorang kanak-kanak.Tiada maklumat lanjut mengenai mangsa berkenaan, dan laporan mengenai operasi menyelamat di daerah Antakya wilayah Hatay itu belum dapat disahkan.Lebih 40,000 anggota penyelamat tempatan dan asing meneruskan usaha mencari dan menyelamat di seluruh tenggara Turkiye, menurut pihak berkuasa bencana AFAD pada Jumaat.Jumlah mangsa yang terbunuh akibat gempa bumi 6 Februari lalu meningkat kepada 39,672 orang pada Jumaat.-BERNAMA

(Seorang lelaki berdiri di atas runtuhan,selepas gempa bumi melanda Antakya, Turki/ REUTERS)


PM Thailand bubar Parlimen sebelum penggal tamat bulan depan

(Perdana Menteri, Thailand Prayuth Chan-ocha semasa sidang akhbar selepas mesyuarat kabinet di Rumah Kerajaan di Bangkok, Thailand, 22 September 2020/ REUTERS)

BANGKOK, 18 Februari- Perdana Menteri Thailand, Prayuth Chan-ocha mempunyai "tarikh dalam fikiran" untuk membubarkan parlimen yang katanya sebelum penggal kerajaan berakhir lewat bulan depan.Beliau enggan mendedahkan tarikh itu dalam ucapannya kepada pemberita lewat Khamis, yang merupakan kali pertama Prayuth berkata rumah itu akan dibubarkan lebih awal. Mengikut garis masa dalam perlembagaan, pilihan raya mesti diadakan selewat-lewatnya pada Mei.Undian itu boleh menyebabkan perebutan bagi jawatan Perdana Menteri yang mempertemukan dua bekas Ketua Tentera Diraja yang menentang keluarga bilionair Shinawatra, kerajaan yang dipilih oleh jeneral membantu menggulingkan rampasan kuasa pada 2006 dan 2014.Prayuth, 68, mempunyai rating kurang baik dalam tinjauan baru-baru ini terhadap Paetongtarn Shinawatra dari Parti Pheu Thai, anak perempuan Thaksin Shinawatra yang berusia 36 tahun dan anak saudara Yingluck Shinawatra, kedua-duanya bekas Perdana Menteri yang dibuang negeri.Dia dijangka bertanding juga menentang mentor tenteranya yang berusia 77 tahun, Prawit Wongsuwan, Timbalan Perdana Menterinya dan ahli politik veteran dari rejimen tentera diraja yang sama.Pembubaran awal boleh memberi kelebihan kepada Prayuth, yang bulan lalu menyertai parti baru United Thai Nation (UTN), kerana ia akan membolehkan lebih ramai ahli direkrut. Di bawah peraturan pilihan raya, pembubaran awal akan mengurangkan tempoh minimum keahlian parti untuk calon pilihan raya daripada 90 hari kepada 30 hari.

Partinya mempunyai banyak perkara untuk diperoleh dan berada di tempat keenam dalam tinjauan yang dijalankan bulan lepas dengan sokongan daripada hanya 4.8% responden. Pheu Thai menduduki tempat teratas dengan 23.4%.Prayuth mengambil alih kuasa dalam rampasan kuasa 2014, menjanjikan pemerintahannya hanya sementara. Beliau berkhidmat sebagai Perdana Menteri junta dan kekal sebagai Perdana Menteri selepas pilihan raya 2019.


Taliban Pakistan beri amaran lancar lebih banyak serangan terhadap polis

KARACHI, 18 Februari- Taliban Pakistan memberi amaran akan melancarkan lebih banyak serangan terhadap pegawai penguatkuasa undang-undang, sehari selepas empat orang terbunuh apabila skuad bunuh diri menyerang perkarangan balai polis di Karachi.Polis sering digunakan di barisan hadapan pertempuran Pakistan dengan Taliban dan kerap pula menjadi sasaran militan yang menuduh mereka melakukan pembunuhan di luar batas undang-undang dan kehakiman.Bulan lalu, lebih 80 pegawai terbunuh apabila seorang pengebom bunuh diri meletupkan jaket berisi bom di sebuah masjid di dalam kawasan polis di bandar barat laut Peshawar.Insiden itu mencetuskan kritikan dalam kalangan anggota polis berpangkat rendah, yang mengatakan mereka kini perlu melakukan kerja pasukan tentera."Anggota polis harus mengelakkan daripada terbabit dalam peperangan dengan tentera, jika tidak, serangan ke atas lokasi selamat pegawai tertinggi polis akan berterusan," kata Tehreek-e-Taliban Pakistan (TTP) dalam satu kenyataan."Kami ingin memberi amaran sekali lagi kepada agensi keselamatan untuk menghentikan pembunuhan banduan yang tidak bersalah dengan mengadakan operasi palsu sekiranya mahu mengelakkan kami meningkatkan serangan menjadi lebih teruk pada masa depan," katanya.Petang semalam, skuad berani mati Taliban menyerbu perkarangan Pejabat Polis Karachi di bandar pelabuhan selatan, menyebabkan pertempuran senjata selama berjam-jam yang berakhir apabila dua penyerang ditembak mati dan yang ketiga meletupkan dirinya.Dua pegawai polis, seorang renjer tentera dan seorang pekerja pembersihan awam maut dalam serangan itu, kata pegawai.Perkarangan yang dikawal ketat di tengah-tengah bandar itu menempatkan berpuluh-puluh bangunan pentadbiran dan kediaman ratusan pegawai serta keluarga mereka.

Menteri Dalam Negeri, Rana Sanaullah, memberitahu Samaa TV bahawa penyerang memasuki perkarangan selepas melepaskan tembakan roket ke arah pintu pagar sebelum merampas bangunan utama Pejabat Polis Karachi dan berlindung di atas bumbung.Bunyi tembakan dan letupan bom tangan bergema di kawasan kejiranan selama berjam-jam ketika pasukan keselamatan perlahan-lahan menaiki lima tingkat untuk menamatkan serangan.Tangga yang dipenuhi peluru membuktikan pertempuran senjata yang berlaku amat sengit.Perdana Menteri, Shehbaz Sharif, berikrar untuk menghapuskan keganasan."Pakistan bukan saja mahu menghapuskan keganasan tetapi akan membunuh pengganas dengan membawa mereka ke muka pengadilan," katanya di twitter.Mengutuk serangan itu, jurucakap Jabatan Negara Amerika Syarikat (AS), Ned Price, berkata AS berdiri teguh bersama rakyat Pakistan dalam menghadapi serangan pengganas itu."Keganasan bukanlah jawapannya, dan ia mesti dihentikan," katanya.Dalam kenyataan mereka, Taliban menyebut serbuan itu sebagai syahid yang diberkati dan memberi amaran bahawa lebih banyak seumpamanya akan menyusul."Serangan ini adalah mesej kepada semua agensi keselamatan anti-Islam di Pakistan. Tentera dan polis akan disasarkan di setiap tempat penting sehingga jalan untuk pelaksanaan sistem Islam di negara itu dibuka," katanya. - AFP

(Keadaan selepas terjadi serangan balai polis di Karachi, Pakistan/ REUTERS)


Thailand: Bekas isteri mangsa tembak warga Malaysia antara ditahan polis bantu siasatan

YALA (Thailand), 18 Februari- Bekas isteri kepada warga Malaysia yang parah ditembak oleh penyerang tidak dikenali dalam satu kejadian di Jalan Chantharothai, bandar Betong, wilayah Yala di selatan Thailand pada Sabtu lepas (11 Februari) antara ditahan polis Thailand bagi membantu siasatan.Ketua Polis Betong,  Kol. Pol. Sanya Thongsawat mengesahkan individu warga Thailand berusia 40 tahun itu ditahan di sebuah rumah di Betong pada Khamis. Pada hari yang sama, beliau berkata polis juga menahan seorang lelaki  yang merupakan suspek utama kes tembak itu di sebuah stesen minyak di Chana, Songkhla selepas mahkamah mengeluarkan waran tangkap.“Polis berjaya mengenalpasti kedua-dua suspek berdasarkan rakaman kamera litar tertutup (CCTV) di tempat kejadian dan kawasan berdekatan.  “Suspek lelaki mengakui pernah bertelingkah dan berdendam dengan mangsa ketika bekerja di pusat hiburan milik suspek wanita (bekas isteri mangsa)  sehingga menembak mangsa pada 11 Feb lepas," katanya ketika dihubungi Bernama. Sanya berkata suspek lelaki juga mengaku bahawa pistol yang digunakan ketika kejadian telah dibuang di tepi jalan ketika dalam perjalanan ke Songkhla manakala motosikalnya telah disembunyikan di Betong.“Bekas isteri mangsa dipercayai membantu suspek melarikan diri selepas kejadian itu,” katanya.Pada Sabtu lepas, seorang lelaki warganegara Malaysia berusia 55 tahun dilaporkan cedera parah di perut dan paha selepas terkena tiga das tembakan di hadapan sebuah kedai serbaneka kira-kira pukul 9 malam (waktu tempatan).Mangsa telah dibawa ke Hospital Betong bagi mendapatkan rawatan lanjut dan kini dalam keadaan stabil. - BERNAMA


18 mayat PATI dalam trak ditemui pihak berkuasa Bulgaria

LOKORSKO, 18 Februari- Pihak berkuasa Bulgaria menemui 18 mayat pendatang asing tanpa izin (PATI), dipercayai mati akibat sesak nafas dalam trak yang cuba menyeludup mereka melalui negara itu.Tragedi berlaku ketika negara Balkan itu bergelut dengan peningkatan jumlah PATI yang cuba melintas sempadan secara haram.Menurut pegawai tempatan, trak itu membawa 52 PATI yang bersembunyi di bawah muatan kayu.Penduduk tempatan memaklumkan polis mengenai penemuan trak yang ditinggalkan itu berhampiran perkampungan Lokorsko, 20 kilometer (km) ke timur laut ibu negara, Sofia.Timbalan Pendakwa Raya, Borislav Sarafov, memberitahu AFP bahawa penyiasat menemui mayat bergelimpangan di atas rumput di sekeliling kenderaan itu."Menurut laporan awal, mereka meninggal dunia akibat asfiksia atau sesak nafas kerana terlalu ramai orang bersesak di tempat yang terlalu kecil."Dari segi jumlah mangsa, ini adalah kes paling ramai yang maut membabitkan pendatang asing di Bulgaria," katanya.Tambah Sarafov, mangsa meninggal dunia 10 hingga 12 jam sebelum mayat mereka ditemui, dan penyeludup melarikan diri sebaik menyedari kematian itu.Empat warga Bulgaria ditahan sebagai suspek dalam kes itu manakala seramai 34 orang yang ditemui masih hidup dibawa ke hospital."Mereka kesejukan dan basah kuyup, serta sudah pasti tidak makan selama beberapa hari," kata Menteri Kesihatan, Asen Medjidiev, kepada wartawan sebelum ini.

(Seramai 34 PATI, termasuk lima kanak-kanak, dibawa ke hospital di Sofia, dengan beberapa dalam keadaan kritikal, tetapi stabil/ AFP)

Kementerian kesihatan berkata mangsa yang maut termasuk kanak-kanak berusia enam atau tujuh tahun, tetapi Sarafov berkata mangsa paling muda adalah seorang remaja.Berdasarkan maklumat awal, mereka yang menaiki trak itu berasal dari Afghanistan.Kumpulan yang bergerak dari Turkiye itu dipercayai memasuki Bulgaria beberapa hari lalu, melintasi pagar sempadan di wilayah tenggara Yambol.Bulgaria adalah anggota Kesatuan Eropah (EU) yang menjadi pintu masuk ke blok itu, walaupun sudah cuba mengetatkan keselamatan untuk menghentikan peningkatan jumlah PATI yang ingin menyeberangi sempadan.Negara itu meningkatkan kawalan dengan pagar kawat berduri sepanjang 234km yang meliputi hampir seluruh sempadan dengan Turkiye.Polis sempadan menggagalkan 164,000 percubaan lintasan haram pada 2022, berbanding 55,000 pada 2021, menurut data kementerian dalam negeri.Austria dan Belanda pada Disember lalu menyekat tawaran Sofia untuk menyertai zon bebas sempadan Schengen.Bulgaria semakin kerap berdepan tuduhan bahawa negara itu mendera pendatang yang cuba menyeberang dari Turkiye, dengan pencari suaka berkata mereka dikasari, dikurung, dibogelkan dan dipukul, namun berulang kali dinafikan pihak berkuasa Bulgaria.Tiga pegawai polis maut apabila kenderaan penyeludup merempuh kereta mereka tahun lalu.Sofia meminta EU memperuntukkan 2 bilion euro (RM9.5 bilion) untuk memperkukuhkan kawalan pagar sempadan dan meningkatkan pengawasan, tetapi Brussels setakat ini menolak.Pada Ogos 2015, ketika kemuncak krisis penghijrahan Eropah, 71 mayat PATI termasuk seorang bayi perempuan, ditemui berlonggok di belakang lori peti sejuk ayam yang ditinggalkan di Austria.Mahkamah Hungary memenjarakan seorang warga Afghanistan dan tiga warga Bulgaria seumur hidup berhubung kes itu.Pada 2019, 39 pendatang Vietnam ditemui mati dalam trak peti sejuk di Britain sejurus selepas ia menyeberangi Selat Inggeris dari tanah besar Eropah.Beberapa kejadian sama tetapi tidak banyak membabitkan kematian direkodkan dalam beberapa tahun kebelakangan ini, termasuk di Croatia, Ireland, Itali dan Belanda. – AFP


UAE sumbang peralatan khas, mudahkan urusan cari mangsa runtuhan di Syria

LATAKIA, 18 Februari- Anggota pasukan Pertahanan Awam Syria menerima latihan penggunaan peralatan daripada anggota tentera Emiriyah Arab Bersatu (UAE) bagi tujuan penyelamatan.Ia bertujuan bagi memudahkan kerja anggota SAR mencari mangsa yang berada di bawah runtuhan.Peralatan baharu yang didermakan oleh Pasukan Mencari dan Menyelamat UAE (USAR) diharap dapat membantu anggota pasukan Pertahanan Awam Syria bertindak lebih baik selepas berlaku gempa bumi.Latihan itu membolehkan anggota berupaya bertindak selepas runtuhan bangunan tinggi.Ia juga bagi menstabilkan bangunan yang rosak dan pencarian di bawah runtuhan.Jutaan rakyat Syria kini memerlukan bantuan kemanusiaan.Kebanyakan mereka yang terselamat kehilangan tempat tinggal dan berada dalam suhu musim sejuk yang hampir membeku.UAE kini fokus dalam memberi sokongan terhadap mangsa yang terselamat dengan menghantar bantuan makanan, perubatan dan khemah ke kawasan dilanda gempa.-REUTERS


Rejim Israel terus-menerus robohkan rumah penduduk Palestin

TEBING BARAT, 18 Februari- Israel terus meroboh rumah penduduk Palestin.Semalam, tentera Zionis bertindak kejam apabila merobohkan rumah penduduk di Tebing Barat.Kediaman seorang warga Palestin, Mohammad al-Jaabari, di Hebron dirobohkan tentera Israel kerana dia melancarkan serangan pada tahun lalu.Pada Oktober 2022, Mohammad Jaabari melepaskan tembakan ke arah pendatang haram Israel berhampiran penempatan Kiryat Arba di Tebing Barat.Seorang pendatang haram Israel terbunuh manakala empat lagi cedera.Kira-kira 475,000 peneroka haram Yahudi kini tinggal di Tebing Barat.

Rejim Israel telah menduduki Tebing Barat sejak Perang Enam Hari pada tahun 1967.Penempatan Israel dibina melanggar undang-undang antarabangsa yang diklasifikasikan sebagai jenayah perang.Namun tidak pernah dikenakan sebarang tindakanMasyarakat antarabangsa kini terus bersimpati dengan nasib kira-kira 2.8 juta rakyat Palestin di Tebing Barat.Hujung bulan lepas, pasukan keselamatan Israel menutup pintu kem pelarian Shuafat menyebabkan kehidupan 60,000 penduduk Palestin terjejas.-REUTERS


Dua enjin sekunder gagal berfungsi, roket H3 gagal dilancarkan

TANEGASHIMA, 18 Februari- Roket H3 milik Jepun tidak berjaya dilancarkan kerana dua enjin sekunder gagal berfungsi.Ketika pelancaran, enjin utama H3 terputus selepas kira detik pelancarannya.Roket setinggi 57 meter itu kekal di tapak pelancarannya di pengkalan angkasa Tanegashima. Agensi Penerokaan Angkasa Lepas Jepun (JAXA) berkata sebab kegagalan itu masih dalam siasatan.Jepun membina roket H3 untuk meningkatkan akses ke angkasa lepas.Ia juga meningkatkan peluang lebih besar dalam pasaran pelancaran global daripada pesaing, termasuk SpaceX milik Elon Musk.H3 direka untuk menempatkan satelit komersil milik kerajaan dan swasta ke orbit.Roket itu juga akan membawa bekalan ke Stesen Angkasa Lepas Antarabangsa (ISS).-REUTERS


Tarikh pilihan raya umum Turkiye kekal

ISTANBUL, 18 Februari- Parti Keadilan dan Pembangunan yang memerintah Turkiye tidak membincangkan mengenai penangguhan pilihan raya umum.Dua tarikh pilihan raya yang ditetapkan sebelum ini kekal tidak berubah.Presiden Turkiye, Recep Tayyip Erdogan mahu pengundian dijalankan pada 14 Mei manakala beberapa ahli parti mahukan ia dibuat pada 18 Jun. Setakat ini, belum ada keputusan untuk menukar tarikh pilihan raya parlimen dan presiden.Minggu lepas, ketua parti pembangkang, Meral Aksener berkata pilihan raya mungkin ditangguhkan dari 14 Mei kepada 18 Jun ekoran gempa bumi dahsyat yang melanda Turkiye.Pembangkang menggesa parti pemerintah supaya tidak menjadikan bencana itu sebagai alasan untuk menangguhkan pilihan raya.Pada Khamis, stesen penyiar Haberturk melaporkan bahawa pilihan raya umum di negara itu boleh ditangguhkan untuk tempoh enam bulan hingga setahun.Majlis pilihan raya dijangka membenarkan penangguhan itu atas permintaan parti pemerintah.-AFP


69 etnik Rohingya selamat mendarat di Indonesia

ACEH, 18 Februari- Satu lagi bot yang membawa kira-kira 69 etnik Rohingya, kebanyakannya wanita dan kanak-kanak, mendarat di wilayah Aceh, Indonesia, Ia merupakan bot keenam yang membawa etnik Rohingya, mendarat di Indonesia sejak November tahun lalu.Kumpulan pelarian Rohingya ini tiba dari Bangladesh dengan kebanyakannya ditemui dalam keletihan.Ia susulan ratusan etnik Rohingya kini terpaksa melarikan diri dari kem pelarian di Bangladesh.Ratusan umat Islam Rohingya tiba di Aceh sejak beberapa bulan lalu, walaupun ramai dilaporkan terkorban di laut akibat kelaparan dan keletihan.Jurucakap Agensi Pelarian Pertubuhan Bangsa-Bangsa Bersatu (UNHCR) tidak mengesahkan perkembangan tersebut.

Pada November dan Disember tahun lalu, lima buah kapal yang membawa hampir 700 pelarian Rohingya mendarat di Indonesia.Menurut UNHCR, tahun 2022 menyaksikan jumlah korban paling ramai kumpulan etnik minoriti beragama Islam yang teraniaya di Myanmar.Sejak beberapa tahun lalu, ramai etnik Rohingya cuba melarikan diri ke Thailand dan Bangladesh, selain ke Malaysia dan Indonesia.Tahun lalu sahaja, kira-kira 2,400 Rohingya melakukan perjalanan laut ke negara-negara seperti Indonesia dan Malaysia.Ia susulan ratusan ribu melarikan diri daripada tindakan keganasan tentera Myanmar sejak 2017.Kini, hampir sejuta etnik Rohingya tinggal dalam keadaan bersesak-sesak di kem pelarian di Bangladesh.-AFP


31 mayat ditemukan dalam dua kubur rahsia di Mexico

TLAJOMULCO DE ZÚÑIG, 17 Februari- Pihak berkuasa Mexico menemukan 31 mayat yang dikebumikan dalam dua kubur rahsia.Kubur-kubur tersebut telah digali oleh pihak berkuasa menurut pegawai polis pada Khamis, di wilayah yang dilanda keganasan yang dikaitkan dengan jenayah terancang.Kubur pertama ditemui pada 1 Februari di bandar San Isidro Mazatepec di negeri Jalisco. Kubur kedua ditemui selepas beberapa hari siasatan dan pengekstrakan beg berisi mayat dilakukan."Kami sudah mengira, 31 mangsa kesemuanya," kata pendakwa raya Jalisco Luis Joaquin Mendez kepada pemberita, sambil menambah pihak berkuasa mempunyai bukti untuk mengenal pasti kira-kira separuh daripada mayat supaya mereka boleh dikembalikan kepada keluarga mereka.Jalisco, yang dikawal oleh Kartel Generasi Baharu Jalisco, adalah antara negeri Mexico yang paling teruk terjejas oleh keganasan jenayah terancang.Tahun lepas, 301 mayat ditemui di negeri tersebut dalam 41 kubur rahsia, dan 544 mayat ditemui pada 2020, jumlah tertinggi setakat ini.Kadar pembunuhan Mexico meningkat tiga kali ganda sejak 2006 apabila peningkatan perang kerajaan terhadap kartel dadah mencetuskan keganasan.Rekod menunjukkan 9.6 pembunuhan bagi setiap 100,000 penduduk kepada 28 pembunuhan pada 2021.-AFP

(Negeri Jalisco, yang dikawal oleh Kartel Generasi Baharu Jalisco, adalah antara negeri Mexico yang paling teruk terjejas oleh keganasan jenayah terancang / FOTO HIASAN)


Taufan Gabrielle:Mangsa korban dijangka terus meningkat

WELLINGTON, 17 Februari - Jumlah kematian akibat taufan Gabrielle di New Zealand meningkat kepada lapan orang pada Jumaat.Perdana Menteri New Zealand, Chris Hipkins turut memberi amaran bahawa jumlah tersebut akan meningkat berikutan pasukan keselamatan telah memasuki kawasan yang terputus hubungan.

"Masih tiada kuasa di Napier, walaupun segala usaha sedang dilakukan untuk memulihkannya secepat mungkin. Pusat pemindahan masih penuh dengan orang ramai. Sebahagian daripada mereka akan tinggal, tetapi yang lain hanya untuk mengambil bekalan atau untuk makan," kata Hipkins.Sejak taufan melanda, lebih 4,500 orang mendaftar dengan polis akibat terputus hubungan dengan rakan dan keluarga.Polis percaya kebanyakan mereka tidak mempunyai akses kepada jaringan komunikasi.Dua bilik mayat sementara telah dibina di wilayah Hawke's Bay, salah satu kawasan yang paling teruk terjejas.Sebahagian besarnya adalah luar bandar tetapi termasuk bandar Napier, Hastings dan Wairoa.Komunikasi dan akses ke beberapa kawasan kekal sukar dengan kira-kira 62,000 hartanah masih terputus bekalan elektrik."Pasukan pakar dari Australia telah tiba untuk membantu dengan usaha menyelamat dan bantuan," kata Hipkins.Cuaca diramal akan bertambah baik dengan langit sebahagian besarnya cerah di sebahagian besar Pulau Utara pada hujung minggu.-REUTERS


Colombia, Venezuela tandatangani perjanjian, kembali hidupkan semula perdagangan

SAN ANTONIO DEL TACHIRA, 17 Februari - Colombia dan Venezuela pada Khamis telah menandatangani perjanjian untuk memulihkan perdagangan antara kedua-dua negara.Perjanjian dimeterai di atas jambatan sempadan kedua-dua negara.Colombia diwakili Presidennya Gustavo Petro manakala Nicolas Maduro mewakili Venezuela.

"Perjanjian itu mengemas kini semua yang berkaitan dengan tarif barangan yang didagangkan dan meletakkan asas untuk pengembangan perdagangan antara Colombia dan Venezuela," kata Maduro.Proses normalisasi hubungan diplomatik dan perdagangan bermula pada September 2022 selepas Petro dilantik di Bogota pada Ogos lalu.Dalam kempennya, Petro berjanji untuk menormalisasikan hubungan diplomatik dengan kerajaan di Caracas.Caracas memutuskan hubungan dengan Bogota pada 2019 selepas aktivis pembangkang Venezuela cuba menghantar trak bantuan dari Colombia. Kerajaan Maduro berkata ia adalah cubaan rampasan kuasa.Kerajaan terdahulu di Bogota menuduh Maduro melindungi kumpulan pemberontak dan penjenayah Colombia, tuduhan yang dinafikannya.-REUTERS


Bruce Willis derita penyakit demensia

LOS ANGELES, 17 Februari - Bintang aksi terkenal Hollywood, Bruce Willis, 67, disahkan menghidap penyakit demensia selepas hampir setahun berehat daripada bidang lakonan.Pelakon yang terkenal dengan peranannya dalam francais 'Die Hard' itu telah mengumumkan untuk bersara daripada dunia lakonan Mac tahun lalu selepas disahkan menghidapi afasia.

"Sejak kami mengumumkan diagnosis Willis terhadap afasia pada musim bunga 2022, keadaan Willis telah menunjukkan peningkatan dan kini kami mempunyai diagnosis yang lebih khusus iaitu demensia frontotemporal," kata isteri pelakon itu, Emma Heming Willis menerusi kenyataan.Demensia frontotemporal (FTD) adalah istilah umum untuk gangguan yang menjejaskan kawasan otak yang berurusan dengan personaliti, tingkah laku dan bahasa."Kesukaran dalam komunikasi satu-satunya simptom dialami Willis. Walaupun menyakitkan, namun kami lega dapat tahu penyakit sebenar dialami."Buat masa sekarang, tiada rawatan untuk penyakit demensia, tetapi kami harap ia akan berubah pada masa akan datang," kata Emma.Demensia adalah penyusutan daripada segi kemampuan minda termasuk hilang ingatan, kekeliruan, perubahan keperibadian, penurunan kemampuan berfikir selain tidak mampu melakukan aktiviti harian.Manakala, afasia adalah keadaan yang membuatkan kemampuan komunikasi terjejas sama ada menulis dan memahami bahasa secara lisan mahupun bertulis.-AFP


Keretapi tergelincir di Michigan, salah sebuah gerabak bawa bahan berbahaya

BELLEVILLE, 17 Februari - Sebuah keretapi yang membawa bahan berbahaya tergelincir di Michigan, Amerika Syarikat.Enam gerabak daripada 30 buah kesemuanya terbabas dari landasan.Pihak berkuasa tempatan berkata, salah sebuah gerabak membawa cecair klorin.Namun jabatan bomba menyatakan tidak terdapat tanda-tanda berlaku kebocoran atau kerosakan.

"Jadi insiden itu tidak membahayakan orang awam.Tiada kecedaran dilaporkan," kata jabatan bomba.Kemalangan di Michigan itu berlaku dua minggu selepas sebuah lagi keretapi berasingan tergelincir di Norfolk Southern berhampiran sempadab Ohio-Pennsylvania juga membawa bahan berbahaya.Kemalangan pada 3 Februari itu menyebabkan berlaku kebakaran dengan asap tebal di seluruh bandar.Penduduk juga terpaksa mengosongkan kediaman dengan pekerja mengeringkan dan membakar bahan kimia berbahaya.-REUTERS


Jutawan teknologi China hilang

BEIJING, 17 Februari - Jutawan yang juga pengerusi bank pelaburan China, China Renaissance, Bao Fan dilaporkan hilang.Syarikat perbankan itu berkata kehilangan Bao ketika saham dalam syarikat menjunam di Hong Kong, hari ini.Bao yang juga pengarah eksekutif bank berkenaan ialah tokoh besar dalam industri teknologi China dan memainkan peranan penting dalam pertumbuhan pelbagai syarikat pemula internet domestik."Syarikat tidak dapat menghubungi Encik Bao," kata China Renaissance dalam satu pengumuman kepada Bursa Saham Hong Kong semalam, tanpa memberikan butiran lanjut.Saham dalam syarikat itu merosot sebanyak 50 peratus pada satu masa susulan kenyataan itu, sebelum meningkat pada sekitar penurunan 30 peratus.

Saluran berita kewangan Caixin melaporkan, jutawan berusia 52 tahun itu tidak dapat dihubungi selama dua hari pada petang Khamis.China Renaissance tidak dapat memberikan komen segera selepas dihubungi AFP.Kehilangan Bao kini menimbulkan kebimbangan mengenai kemungkinan pembaharuan dalam tindakan keras ke atas industri kewangan China ketika Presiden Xi Jinping tegas dalam komitmennya memerangi rasuah.Penganalisis kanan di Forsyth Barr Asia, Willer Chen memberitahu Bloomberg, kehilangan berterusan eksekutif itu boleh menjadi ketergantungan jangka panjang terhadap saham, memandangkan Bao adalah orang penting bagi syarikat itu.Jurucakap kementerian luar China, Wang Wenbin berkata beliau tidak mengetahui maklumat berkaitan apabila ditanya mengenai kehilangan Bao."Bagaimanapun, saya boleh memberitahu anda yang China adalah sebuah negara di bawah kedaulatan undang-undang."Kerajaan China melindungi hak rakyatnya yang sah mengikut undang-undang," katanya.China Renaissance yang diasaskan pada 2005 berkembang menjadi sebuah institusi kewangan global dengan lebih 700 pekerja dan mempunyai pejabat di Beijing, Shanghai, Hong Kong, Singapura dan New York.-AFP


Angka korban lebih besar jika gempa bumi berlaku di Istanbul - Penyelidik

ISTANBUL, 17 Februari - Gempa bumi yang mengorbankan puluhan ribu nyawa di Turkiye telah mencetuskan semula kebimbangan angka kematian yang lebih dahsyat jika gempa melanda Istanbul.Ahli seismologi memberi amaran bahawa gempa bumi besar berkemungkinan melanda bandar terbesar di Turkiye itu.Istanbul secara rasmi menempatkan 16 juta penduduk tetapi dianggarkan akan menampung sehingga 20 juta orang menjelang 2030.

Bandar itu terletak di pinggir utara salah satu garisan gempa utama Turkiye dengan kepadatan penduduk yang tinggi.Gempa bumi dengan 7.6 magnitud dengan pusat gempa di pinggir timur bandar itu mengorbankan lebih 17,000 orang pada tahun 1999. Bilangan penduduk Istanbul telah meningkat dua kali ganda sejak itu.Penyelidik bandar, Murat Guney berkata kematian beramai-ramai boleh dielakkan jika kerajaan mempunyai kemahuan untuk memindahkan penduduk dari bangunan usang di bandar itu.Tambahnya, gempa bumi besar sehingga 7.5 magnitud dijangka berlaku di Istanbul. Gempa bumi seperti itu boleh menyebabkan kematian ratusan ribu penduduk manakala anggaran jumlah bangunan yang akan runtuh sama sekali atau rosak teruk antara 50,000 hingga 200,000 ribu.-AFP


Biden enggan layan soalan provokasi wartawan

(Joe Biden berhenti seketika untuk mendengar soalan wartawan namun kemudiannya terus keluar dari bilik sidang media / REUTERS)

WASHINTON, 17 Februari- Presiden Amerika Syarikat, Joe Biden tampak tidak senang apabila sekumpulan wartawan mengajukan soalan provokasi terhadapnya ketika sidang media di White House pada Khamis.Biden seakan mahu keluar meninggalkan bilik sidang media, tetapi berhenti untuk mendengar soalan wartawan.Ia selepas ditanya oleh seorang wartawan: "Adakah anda terjejas oleh hubungan perniagaan keluarga anda?" Biden berkata sambil ketawa: "Beri saya ruang," dan berlalu pergi tanpa menjawab sebarang soalan.Biden berkata pada Khamis beliau merancang untuk bercakap dengan Presiden China Xi Jinping mengenai apa yang dikatakan Amerika Syarikat sebagai belon pengintip China yang ditembak jatuh oleh jet pejuang AS awal bulan ini selepas ia transit di Amerika Syarikat.Biden, dalam kenyataannya mengenai belon China itu, tidak menyatakan bila dia akan bercakap dengan Xi, tetapi menegaskan Amerika Syarikat terus terlibat secara diplomatik dengan China mengenai isu tersebut.Peter Alexander dari NBC News, kemudian kedengaran bertanya kepada Biden sama ada belon itu ditembak jatuh adalah tindak balas keterlaluan hasil tekanan politik.Pada masa yang sama, wartawan lain bertanya soalan lain, dan Biden menjawab: ''Anda boleh datang ke pejabat saya dan bertanya soalan apabila anda mempunyai orang yang lebih sopan.''Dia kemudian berlalu pergi, berhenti seketika dan kemudian keluar dari bilik itu. -REUTERS

(Wartawan mengajukan soalan kepada Joe Biden / REUTERS)


CEO YouTube letak jawatan

(Neal Mohan, CEO baharu Youtube / REUTERS)

SAN FRANCISCO, 17 Februari- Ketua Pegawai Eksekutif YouTube dan salah seorang pekerja Google pertama, Susan Wojcicki, meletak jawatan.Perkhabaran itu dikongsi Wojciki sendiri melalui kemas kini peribadi pada platform perkongsian video pada hari Khamis.Wojcicki, 54, akan digantikan oleh timbalannya Neal Mohan, seorang eksekutif kanan pengiklanan dan produk yang menyertai Google pada 2008.Perubahan kawalan berlaku apabila pendapatan pengiklanan YouTube jatuh untuk suku kedua berturut-turut di tengah-tengah persaingan sengit bagi masa tontonan dengan perkhidmatan video pendek seperti TikTok dan Reels Facebook, dan perkhidmatan penstriman seperti Netflix.Mohan, graduan Stanford, telah dilantik sebagai ketua pegawai produk di YouTube pada tahun 2015. Beliau memberi tumpuan kepada membina YouTube Shorts, muzik dan tawaran langganan.Beliau sebelum ini menghabiskan hampir enam tahun di DoubleClick, sebuah syarikat yang diperoleh Google pada tahun 2008, dan kemudian berkhidmat selama kira-kira lapan tahun sebagai naib presiden kanan pengiklanan paparan video di Google.Salah seorang wanita yang paling menonjol dalam teknologi, Wojcicki berkata dia akan menumpukan pada keluarga, kesihatan dan projek peribadi, dan merancang untuk mengambil peranan sebagai penasihat di Alphabet.Beliau sebelum ini merupakan naib presiden kanan untuk produk iklan di Google dan menjadi Ketua Pegawai Eksekutif YouTube pada tahun 2014.-REUTERS

(Susan Wojcicki mengumumkan perletakan jawatannya pada Khamis / REUTERS)


Tesla tarik balik 362,000 kereta kerana masalah FSD

WASHINGTON, 17 Februari- Tesla Inc akan memanggil semula lebih 362,000 kenderaannya di Amerika Syarikat untuk mengemas kini perisian Beta Pemanduan Sendiri (FSD) selepas pengawal selia negara itu berkata sistem bantuan pemandu itu tidak mematuhi undang-undang keselamatan lalu lintas dengan secukupnya dan boleh menyebabkan kemalangan.Pentadbiran Keselamatan Lalu Lintas Lebuhraya Kebangsaan (NHTSA) berkata perisian Tesla membenarkan kenderaan dipandu melebihi had laju atau melalui persimpangan dengan cara yang menyalahi undang-undang atau tidak dapat diramalkan meningkatkan risiko kemalangan.Tesla berkata ia tidak bersetuju dengan analisis NHTSA tetapi akhirnya akur dengan permintaan agensi keselamatan itu. Tesla, yang sahamnya ditutup turun 5.7% pada AS$202.04, akan mengeluarkan kemas kini perisian over-the-air (OTA) secara percuma. Pembuat kenderaan elektrik EV itu berkata ia tidak mengetahui sebarang kecederaan atau kematian yang berkaitan dengan isu penarikan balik kenderaanya sambil mengesahkan ia mempunyai 18 tuntutan jaminan.Penarikan balik itu meliputi kenderaan Model S dan Model X 2016-2023, Model 3 2017-2023 dan kenderaan Model Y 2020-2023 yang dilengkapi perisian FSD Beta atau pemasangan yang belum selesai.Penarikan balik itu dilakukan kurang dua minggu sebelum hari pelabur syarikat pada 1 Mac, di mana Musk dijangka mempromosikan keupayaan kecerdasan buatan pembuat EV dan merancang untuk mengembangkan barisan kenderaannya.Walaupun ciri Autopilot Tesla membantu dengan pengendalian stereng, memecut dan membrek untuk kenderaan dan pejalan kaki lain dalam lorongnya, syarikat itu berkata FSD ialah sistem yang lebih maju direka untuk memberikan pemanduan yang lebih aktif dan 'assisted driving' bawah pengawasan aktif pemandu.-REUTERS


Kanada kerah dua kapal perang bantu Haiti

OTTAWA, 17 Februari- Kanada mengerahkan dua kapal perang di luar pantai Haiti dalam beberapa minggu akan datang untuk menjalankan pengawasan di negara yang dilanda krisis itu dan membantu polis tempatan.Perkara itu diumumkan Perdana Menteri Justin Trudeau pada Khamis.Bercakap kepada mesyuarat pemimpin Caribbean di ibu negara Bahamian Nassau, beliau berkata kapal-kapal itu akan "menjalankan pengawasan, mengumpulkan risikan dan mengekalkan kehadiran maritim di luar pantai Haiti dalam beberapa minggu akan datang."Pada sidang akhbar kemudian, beliau berkata kapal perang itu akan "membantu Polis Negara Haiti dalam usaha mereka untuk mengawal aktiviti kumpulan samseng."Beliau juga berkata kehadiran mereka di Teluk Port-au-Prince berkemungkinan menghalang kumpulan itu daripada menggunakan laluan air itu untuk aktiviti jenayah.Haiti, negara termiskin di hemisfera barat, terperangkap selama bertahun-tahun dalam kitaran ganas krisis kemanusiaan, ekonomi dan politik yang diburukkan lagi oleh keganasan kumpulan samseng.Jumaat lalu, pegawai hak asasi manusia tertinggi Pertubuhan Bangsa-Bangsa Bersatu Volker Turk menggesa pasukan antarabangsa dikerahkan ke Haiti untuk membantu mengawal krisis tersebut.Selepas pertemuan dengan Perdana Menteri Haiti Ariel Henry, Trudeau berkata Kanada sangat prihatin terhadap pergolakan dan ketidakstabilan yang berterusan di Haiti.Beliau berkata Kanada sedang bekerjasama dengan sekutunya untuk meningkatkan sekatan ke atas mereka.Kanada telah mengenakan sekatan ke atas bekas presiden Haiti Michel Martelly dan dua bekas perdana menteri, serta satu-satunya jutawan Haiti, Gilbert Bigio, dan lain-lain.Pada hari Khamis, Ottawa menambah lebih banyak nama dalam senarai sekatannya, dan mengumumkan Can$12.3 juta (AS$9.1 juta) sebagai bantuan kemanusiaan baharu untuk Haiti serta Can$10 juta (US$7.4 juta) untuk Pertubuhan Antarabangsa untuk melindungi pendatang di negara itu.-AFP

(Perdana Menteri Haiti Ariel Henry dan Perdana Menteri Kanada Justin Trudeau semasa mesyuarat tetap CARICOM ke-44 di resort Baha Mar di Nassau, Bahamas / REUTERS)


Biden sihat, boleh bertanding untuk pemilihan semula pada 2024

WASHINGTON, 17 Februari- Presiden Joe Biden diisytiharkan sihat oleh doktornya pada Khamis selepas pemeriksaan perubatan tahunan terakhir sebelum dia dijangka mengisytiharkan bertanding untuk pemilihan semula pada 2024, apabila dia akan berusia 82 tahun.Laporan pemeriksaan kesihatan menyeluruh mendapati beberapa isu kecil, tetapi secara amnya, Biden bebas daripada masalah fizikal dan saraf yang serius."Presiden Biden kekal sebagai lelaki yang sihat, cergas, berusia 80 tahun. Beliau cergas untuk melaksanakan tugas-tugas kepresidenan dengan jayanya, termasuk sebagai Ketua Eksekutif, Ketua Negara dan Ketua Komander," kata doktor Biden, Kevin O 'Connor dalam surat yang diterbitkan oleh White House."Presiden kekal cergas untuk bertugas, dan melaksanakan sepenuhnya semua tanggungjawabnya tanpa sebarang pengecualian atau kemudahan."Biden, lelaki tertua pernah menjadi presiden AS, menghabiskan waktu pagi menyelesaikan satu siri pemeriksaan yang dimulakannya tahun lalu di Pusat Perubatan Tentera Nasional Walter Reed, sebuah kompleks di pinggir bandar Washington.Beliau tidak mengisytiharkan bidaan pemilihan semula tetapi dijangka akan berbuat demikian tidak lama lagi.Di pihak Republikan, pendahulu setakat ini adalah bekas presiden Donald Trump, yang dikalahkan Biden dalam pilihan raya 2020.Biden berkemungkinan bakal meneruskan rekod politiknya selepas dua tahun di mana dia mengemudi negara itu mendepani wabak Covid, menamatkan perang AS di Afghanistan dan mengumpulkan negara-negara Barat menentang pencerobohan Rusia ke atas Ukraine.Pun begitu, persoalan mengenai usianya dan sindiran daripada Republikan yang mengatakan dia tidak cekap dari segi mental mungkin akan menjadi senjata utama semasa kempen.Surat daripada O'Connor memberi gambaran yang sangat terang, Biden merupakan seorang presiden yang menjalani gaya hidup sihat."Presiden tidak menggunakan sebarang produk tembakau, tidak minum alkohol, dan dia terus bersenam sekurang-kurangnya lima hari seminggu," kata surat itu.Biden berukuran enam kaki (1.83 meter) dan berat 178 paun (hampir 80.7 kg).Laporan itu menyatakan bahawa Biden dijangkiti COVID-19, dua kali pada 2022 dan satu kes refluks gastroesophageal yang menyebabkan dia sering batuk, dan satu lagi adalah pergerakan berjalan kaku akibat 'haus' di tulang belakangnya.Semasa pemeriksaan terakhir Biden, dia menjalani kolonoskopi dengan bius penuh dan memindahkan kuasanya selama satu jam 25 minit kepada Naib Presiden Kamala Harris, menjadikannya wanita pertama dalam sejarah AS yang berkhidmat sebentar sebagai pemangku presiden.-AFP


40 terbunuh, 20 cedera dalam kemalangan bas di Panama

PANAMA, 17 Februari- Pihak berkuasa Panama akan mengambil masa untuk mengenal pasti berpuluh-puluh pendatang yang maut dalam salah satu kemalangan jalan raya yang paling teruk pernah berlaku di negara itu ketika dalam perjalanan ke Amerika Syarikat.Mayat mangsa bencana bas pada pagi Rabu lalu disimpan di dalam trak peti sejuk di bandar David selepas bilik mayat tempatan kehabisan ruang.Kira-kira 40 terbunuh dan kira-kira 20 yang lain cedera apabila bas yang membawa mereka ke sempadan Panama dengan Costa Rica terjunam dari benteng berhampiran Gualaca, kira-kira 400 kilometer (250 batu) di barat ibu kota Panama City.Bas itu dipercayai membawa rakyat dari negara termasuk Ecuador, Venezuela, Haiti dan Cuba, Juan Garcia dari Perkhidmatan Migrasi Kebangsaan memberitahu penyiar Telemetro.Mereka baru-baru ini tiba di Panama selepas menyeberangi Darien Gap, kawasan hutan di sempadan Colombia serta sedang mengembara ke arah barat menuju sempadan Panama yang lain dengan Costa Rica.Mereka berhasrat untuk meneruskan perjalanan melalui Amerika Tengah dan Mexico ke Amerika Syarikat.Ketika kemalangan itu berlaku, pendatang itu menuju ke tempat perlindungan di Gualaca untuk berehat selepas 14 jam perjalanan sejauh kira-kira 700 kilometer.

Media tempatan berkata, nahas berlaku ketika pemandu sedang membelok bas.Ketika di selekoh, bas itu terjatuh lalu melanggar batu dan bas mini yang terdapat di bahagian jalan bawah. -AFP


Raja Charles III berdepan protes 'Not My King'

(Raja Charles III bersalaman dengan orang ramai yang hadir semasa lawatan baginda ke Milton Keynes/Foto Reuters)

LONDON, 17 Februari- Raja Britain, Raja Charles III berhadapan dengan sekumpulan penunjuk perasaan yang memegang sepanduk anti-monarki semasa lawatan ke Milton Keynes, pada Khamis.Rakaman menunjukkan ketika baginda sedang bersalaman dengan orang ramai yang mengucapkan selamat sejahtera, sekumpulan penunjuk perasaan turut berdiri di tengah-tengah mereka yang hadir sambil mengangkat sepanduk tertera tulisan 'Not My King'.Raja Charles III melawat Milton Keynes untuk meraikan status bandar baharunya.Isteri baginda, Permaisuri Camilla diuji positif COVID-19 pada Isnin, dan membatalkan penglibatan awam secara terbuka untuk minggu itu, kata Istana Buckingham.-REUTERS

(Sekumpulan penunjuk perasaan memegang sepanduk tertera tulisan 'Not My King' semasa lawatan Raja Charles III ke Milton Keynes/Foto Reuters)


Gempa bumi Turkiye-Syria: Angka korban lepasi 41,000 orang

(Gambar diambil pada 16 Februari 2023, menunjukkan bangunan yang rosak di Islahiye, berhampiran Gaziantep, ketika pasukan penyelamat mula menghentikan pencarian mangsa yang terselamat/Foto AFP)

ISTANBUL, 17 Februari- Angka kematian akibat gempa bumi kuat yang melanda Turkiye dan Syria meningkat kepada lebih 41,000 orang pada Jumaat.Harapan juga semakin tipis untuk menemukan mangsa yang terselamat.Menurut pegawai dan anggota perubatan, 38,044 orang meninggal dunia di Turkiye dan 3,688 di Syria, menjadikan jumlah yang disahkan maut 41,732.

(Pemandangan udara menunjukkan bangunan runtuh semasa operasi menyelamat yang sedang dijalankan di Kahramanmaras, tenggara Turkiye, pada 14 Februari 2023/Foto AFP)

Terdahulu, pada Khamis, memetik laporan AFP, dua orang mangsa ditemui selamat selepas 11 hari gempa bumi berlaku.Anggota penyelamat Turkiye membawa keluar seorang remaja perempuan berusia 17 tahun dari runtuhan bangunan di bandar Kahramanmaras dan seorang lagi mangsa wanita berusia dalam lingkungan 20-an. Turkiye telah menggantung operasi menyelamat di beberapa wilayah dan kerajaan di Syria yang dilanda perang turut melakukan perkara sama di kawasan di bawah kawalannya.Jumlah korban di Turkiye menjadikan ia bencana alam paling dahsyat di negara itu dalam sejarah pasca Uthmaniyyah.-AFP


Gempa Turkiye: Cuba culik bayi di hospital, lelaki menyamar polis ditahan

HATAY, 17 Februari- Seorang lelaki ditahan selepas disyaki cuba menculik seorang bayi di sebuah hospital di wilayah Hatay, Turkiye yang dilanda gempa bumi.Menurut media tempatan, suspek memasuki hospital dengan menyamar sebagai anggota polis daerah Samandag.Mujur, kakitangan hospital mengesan tindak tanduk suspek yang meragukan, lalu menghubungi pihak polis.

(Seorang lelaki ditahan selepas disyaki cuba menculik seorang bayi di sebuah hospital di wilayah Hatay, Turkiye yang dilanda gempa bumi/Foto Hiasan)

Ketika ditahan, pasukan keselamatan mengesahkan suspek menggunakan kad pengenalan polis palsu serta membawa sejumlah wang.Para ibu bapa menyatakan kebimbangan mengenai khabar angin kes penculikan kanak-kanak.Menteri Keluarga Turkiye, Derya Yanik pada Isnin berkata sekurang-kurangnya 1,362 kanak-kanak telah terpisah dengan keluarga mereka akibat gempa bumi yang berlaku minggu lalu.-AFP


Gadis ditemukan selamat di bawah runtuhan, 248 jam selepas gempa

(Anggota penyelamat berjalan melepasi runtuhan berhampiran tapak Aleyna Olmez, 17, diselamatkan pada 16 Februari 2023/Foto AFP)

KAHRAMANMARAS, 17 Februari- Anggota penyelamat Turkiye pada Khamis menarik keluar seorang gadis berusia 17 tahun dari runtuhan gempa bumi minggu lalu.Ia di sebalik harapan yang semakin pudar untuk mencari lebih banyak mangsa yang terselamat.Aleyna Olmez diselamatkan 248 jam selepas gempa bumi berukuran 7.8 pada skala richter meranapkan seluruh bandar.Selain menyaksikan angka korban hampir mencecah 40,000 orang di seluruh tenggara Turkiye dan sebahagian Syria.

(Bapa saudara Aleyna Olmez (tengah), memeluk anggota penyelamat selepas gadis berusia 17 tahun itu diselamatkan dari bangunan runtuh, 248 jam selepas gempa bumi/Foto AFP)

"Dia dalam keadaan sihat...membuka dan menutup matanya," kata Ali Akdogan, pelombong arang batu yang mengambil bahagian dalam usaha menyelamat, kepada AFP di Kahramanmaras, sebuah bandar berhampiran pusat gempa."Kami sudah seminggu bekerja di bangunan ini. Kami datang ke sini dengan harapan dapat mendengar bunyi. Kami gembira setiap kali menjumpai benda hidup, walaupun seekor kucing," tambahnya.Bapa saudara kepada gadis itu turut memeluk seorang demi seorang anggota penyelamat sambil menangis dan berkata: "Kami tidak akan melupakan kamu".Dalam pada itu, Turkiye telah menggantung operasi menyelamat di beberapa wilayah. Kerajaan di Syria yang dilanda perang turut melakukan perkara sama di kawasan di bawah kawalannya.-AFP


CEO baharu bakal terajui Twitter akhir tahun 2023 - Musk

DUBAI, 16 Februari - Pemilik Twitter, Elon Musk beri bayangan bahawa seorang Ketua Pegawai Eksekutif (CEO) baharu bakal menerajui platform dalam talian itu menjelang akhir tahun 2023.Beliau berkata demikian selepas melalui tempoh yang disifatkan sebagai tidak menentu sejak mengambil alih syarikat itu tahun lalu.Jelas Musk, fokus utama sekarang ialah menstabilkan Twitter dan memastikan ia berada dalam keadaan kukuh, di mana hala tuju produk harus dibentangkan dengan jelas.Beliau meletakkan sasaran agar Twitter berada dalam kedudukan stabil sekitar akhir tahun ini.

(Pemilik Twitter, Elon Musk bercakap sewaktu Sidang Kemuncak Kerajaan Dunia di Dubai melalui video/AFP)

Musk membayar $44 bilion untuk mengambil alih platform media sosial kegemarannya itu. Saham syarikat itu menjunam sejak Musk mengambil alih Twitter.Ketika ini pengiklanan merupakan sumber utama pendapatan Twitter. -AFP


NAPIER, 16 Februari - North Island kini lumpuh ekoran taufan Gabrielle yang membawa hujan lebat berlarutan selama empat hari lalu mencetuskan puluhan kejadian tanah runtuh dan banjir meluas hingga memusnahkan rangkaian jalan raya.Bencana yang merekodkan lima korban, 3,500 orang dilaporkan hilang dan sekurang-kurangnya 10,500 orang yang lain kehilangan tempat berlindung, mengundang krisis baharu yang memerlukan tempoh lama untuk pulih.Perdana Menteri New Zealand, Chris Hipkins dalam reaksinya merayu bantuan antarabangsa untuk memulihkan semula kehidupan di North Island yang dihuni lebih tiga suku daripada lima juta penduduk New Zealand.Bencana yang menyebabkan berlaku krisis bekalan air bersih, makanan dan bahan api menuntut bantuan segera pasukan penyelamat antarabangsa.

(Kesan kerosakan banjir yang berlaku akibat taufan Gabrielle berhampiran Napier/AFP)

Agensi Pengangkutan Nasional dalam satu kenyataan berkata jambatan utama di Napier yang menghubungkan 65,000 penduduk North Island ke seluruh negara itu juga rosak teruk dan menjejaskan jaringan perhubungan penduduk.Hipkins memberi amaran, proses pemulihan akan mengambil tempoh masa yang lama dan merayu mangsa terjejas bersabar dan tabah dengan tragedi menimpa merekaSetakat ini, pasukan pakar tindak balas kecemasan dari Australia akan tiba dalam masa terdekat selain tawaran bantuan daripada negara-negara lain termasuk Amerika Syarikat. -AFP


Cacar monyet kekal sebagai kecemasan kesihatan awam antarabangsa

GENEVA, 16 Februari- Pertubuhan Kesihatan Sedunia (WHO) pada Rabu mengumumkan bahawa wabak penyakit cacar monyet  (monkeypox) kekal dalam senarai Kecemasan Kesihatan Awam bagi Kebimbangan Antarabangsa (PHEIC), lapor Xinhua.Julai tahun lepas WHO secara rasmi mengisytiharkan bahawa wabak itu di luar kawasan endemik tradisional di Afrika telah bertukar menjadi PHEIC iaitu tahap amaran tertinggi yang dikeluarkan oleh pihak berkuasa kesihatan global.Dalam satu kenyataan WHO menyatakan pakarnya mengakui terdapat kemajuan dalam tindak balas global terhadap wabak itu dan penurunan jumlah kes dalam beberapa bulan kebelakangan ini.

Bagaimanapun, beberapa negara terus menyaksikan peningkatan kes manakala di wilayah lain berkemungkinan kes tidak dilaporkan.Oleh itu, jawatankuasa pakar dan Setiausaha Agung WHO Tedros Adhanom Ghebreyesus mengekalkan bahawa cacar monyet sebagai kecemasan kesihatan awam antarabangsa.Statistik terkini WHO menunjukkan bahawa risiko cacar monyet di peringkat global dinilai sebagai sederhana manakala status di rantau Asia Tenggara daripada sederhana kepada rendah serta di Wilayah Pasifik Barat statusnya kekal rendah.Sementara itu, pelan tindak balas wabak cacar monyet yang dilancarkan pada Julai 2022 untuk membantu menyelaras tindakan kesihatan awam akan berakhir pada Jun 2023.- BERNAMA


Seorang maut, tiga individu cedera dalam kejadian tembakan pusat beli-belah Texas

TEXAS, 16 Februari - Seorang maut dan tiga individu lagi cedera dalam kejadian tembakan di pusat beli-belah El Paso, Texas, pada Rabu.Seorang suspek kini berada dalam tahanan dan polis sedang mencari seorang lagi kemungkinan suspek, kata jurucakap polis, Robert Gomez kepada pemberita. Motif kejadian tersebut masih tidak diketahui dan polis meminta orang ramai untuk mengelakkan dari kawasan itu.Video yang disiarkan berita juga menunjukkan tempat letak kereta di premis tersebut dipenuhi dengan kereta peronda polis.

(Pihak polis sedang memantau pusat beli-belah El Paso di Texas, susulan kejadian tembakanyang mengakibatkan seorang maut dan tiga individu cedera/ REUTERS)

"Pada masa ini, mereka (pihak polis) cuba mengawal pergerakan keluar semua kakitangan dari pusat beli-belah, termasuk pekerja serta orang ramai. Mereka melakukan pembersihan pusat membeli-belah dengan teratur," kata Gomez, sambil menambah beliau tidak mempunyai maklumat lanjut mengenainya.Pusat beli-belah Cielo Vista terletak di sebelah kedai Walmart di mana seorang lelaki bersenjata membunuh 23 orang pada 3 Ogos 2019.Seminggu yang lalu, seorang lelaki di Texas mengaku bersalah atas jenayah kebencian persekutuan dalam pembunuhan beramai-ramai dan menerusi perjanjian pengakuan, membebaskannya daripada hukuman mati di peringkat persekutuan.Tetapi beliau masih menghadapi hukuman mati dalam pendakwaan negeri yang berasingan. -REUTERS


90,000 ribu bangunan di Istanbul berisiko roboh jika berlaku gempa bumi

ISTANBUL, 16 Februari - Sejumlah 90,000 ribu bangunan di Istanbul iaitu bandar terbesar Turkiye, berisiko roboh jika gempa bumi kuat berlaku pada bila-bila masa.Perkara itu dimaklumkan Datuk Bandar Istanbul, Ekrum Imamoglu.Menurut beliau, amaran itu dibuat ketika jumlah kematian akibat gempa bumi pada 9 Februari lalu di tenggara Turkiye dan utara Syria kini melebihi 41,000 orang.Anggaran bangunan berisiko runtuh dalam gempa bumi di Turkiye adalah hampir dua kali lebih besar.

(Lebih 10,000 bangunan runtuh di Turkiye berikutan gempa bumi kuat minggu lalu/AFP)

Kebimbangan itu timbul selepas lebih 10,000 bangunan runtuh di Turkiye berikutan gempa bumi kuat minggu lalu.Pada masa ini, pasukan penyelamat dilaporkan terus berusaha mencari mangsa yang masih hidup di bawah runtuhan bangunan.Pihak berkuasa perlu menambah baik struktur bangunan selaras dengan kod pembinaan Turkiye untuk mendirikan bangunan di kawasan yang terdedah kepada gempa bumi.Kira-kira 317,000 struktur bangunan di Istanbul diberikan kelulusan mengikut kod pembinaan yang ditetapkan. -AFP


Kebanyakan dakwaan susu formula bayi tidak disokong data sains - Kajian

PARIS, 16 Februari- Sebahagian besar dakwaan berkaitan kesihatan yang digunakan untuk iklan susu formula bayi di seluruh dunia tidak disokong oleh bukti saintifik yang menyeluruh, kata satu kajian hari ini yang menggesa pengganti susu ibu itu dijual menggunakan pembungkusan biasa.

Kajian itu dibuat seminggu selepas sekumpulan doktor dan saintis menggesa tindakan tegas terhadap industri susu formula yang menggunakan teknik pemasaran licik dengan mengeksploitasi kebimbangan ibu bapa, malah meyakinkan mereka supaya tidak memberikan susu ibu.

Penyusuan susu ibu diketahui mempunyai manfaat kesihatan yang besar untuk bayi.

Pertubuhan Kesihatan Sedunia (WHO) dan Pusat Kawalan Penyakit (CDC) Amerika Syarikat (AS) mengesyorkan penyusuan susu ibu secara eksklusif selama enam bulan pertama selepas bayi dilahirkan.

Bagaimanapun, menurut WHO, saranan itu dilakukan kurang daripada separuh bayi di seluruh dunia.

Pensyarah kanan kehormat di Imperial College London dan pengarang kajian baharu itu, Daniel Munblit, berkata kumpulan penyelidik tidak melancarkan 'perang' bagi menentang susu formula yang sepatutnya menjadi pilihan bagi ibu yang tidak boleh atau memilih untuk tidak menyusukan bayi mereka.

"Bagaimanapun, kami membantah sekeras-kerasnya kaedah pemasaran susu formula bayi yang tidak sesuai, dengan dakwaan mengelirukan yang tidak disokong oleh bukti kukuh," katanya kepada AFP.

Munblit dan pasukan penyelidik antarabangsa meneliti dakwaan melampau berkaitan kesihatan yang dibuat oleh 608 produk di laman web syarikat susu formula bayi di 15 negara, termasuk Amerika Syarikat, India, Britain dan Nigeria.

Dakwaan paling biasa adalah susu formula itu menyokong perkembangan otak, menguatkan sistem imun dan secara lebih meluas membantu pertumbuhan anak-anak.

Menurut kajian itu yang diterbitkan dalam jurnal BMJ, sebahagian daripada produk berkaitan tidak mengaitkan dakwaan melampau berkaitan manfaat kesihatan bagi penggunaan bahan tertentu.

Dalam kalangan produk yang memberikan rujukan saintifik, lebih daripada separuh merujuk kepada ulasan, pendapat atau penyelidikan mengenai haiwan.

Hanya 14 peratus daripada produk merujuk kepada ujian klinikal berdaftar ke atas manusia.

Kajian sama turut memberitahu, 90 peratus daripada ujian berkenaan didapati mengundang risiko berat sebelah yang tinggi, termasuk data yang hilang atau penemuan tidak menyokong dakwaan itu. - AFP


Dua terkorban helikopter pengawal kebangsaan terhempas di selatan negeri AS

WASHINGTON, 16 Februari - Dua orang maut apabila sebuah helikopter Black Hawk terhempas berhampiran lebuh raya di selatan Alabama.Menurut jurucakap pejabat sheriff Madison County, helikopter milik Pengawal Kebangsaan Tennessee itu terhempas sekitar pukul 3.30 petang waktu tempatan dan terbakar.Penyiasat, Brent Patterson mengesahkan kematian dua kru pesawat tersebut.

Helikopter UH-60 yang sedang menjalani misi latihan itu terhempas di barat laut Huntsville di sepanjang Lebuhraya Alabama 53.Kepulan asap hitam dilihat dari lokasi nahas manakala pelbagai kenderaan kecemasan dilihat bergegas ke tempat kejadian.Punca nahas masih dalam siasatan.-AFP


Presiden Bank Dunia letak jawatan

WASHINGTON, 16 Februari- Presiden Kumpulan Bank Dunia, David Malpass mengumumkan bahawa beliau akan meletak jawatan hampir setahun lebih awal, menamatkan tempoh perkhidmatannya.Malpass berkata beliau akan berundur pada 30 Jun selepas mengetuai kumpulan itu selama lebih empat tahun, menurut kenyataan bank pembangunan yang berpangkalan di Washington itu. Tempoh beliau di Bank Dunia menyaksikan organisasi itu bergelut dengan krisis global seperti pandemik COVID-19, pencerobohan Rusia ke atas Ukraine dan kelembapan ekonomi antarabangsa."Selepas berfikir panjang, saya telah memutuskan untuk meneruskan cabaran baharu," kata Malpass dalam satu kenyataan, setelah memaklumkan kepada lembaga pengarahnya mengenai keputusannya."Ini adalah peluang untuk peralihan kepimpinan yang lancar kerana Bank Dunia berusaha untuk menghadapi cabaran global yang semakin meningkat," tambah Malpass.Dalam beberapa bulan kebelakangan ini, Malpass telah menentang gesaan untuk meletakkan jawatan atau penyingkirannya.Aktivis iklim telah menyeru agar Malpass digulingkan kerana apa yang mereka katakan sebagai pendekatan yang tidak mencukupi untuk krisis iklim dan paduan suara semakin kuat selepas penampilannya di persidangan anjuran New York Times September lalu.

Malpass memegang jawatan itu pada 2019 semasa pemerintahan Presiden Donald Trump yang mencalonkannya untuk tempoh lima tahun dan akan berundur kira-kira setahun sebelum penggalnya berakhir.Beliau dikritik hebat termasuk oleh Rumah Putih dan Menteri Kerjasama Ekonomi dan Pembangunan Jerman Svenja Schulze kerana kenyataannya mengenai perubahan iklim. -AFP


WHO akan terus desak peroleh jawapan asal usul COVID-19

(Ketua Pengarah WHO, Tedros Adhanom Ghebreyesus/ AFP)

GENEVA, 16 Februari- Pertubuhan Kesihatan Sedunia (WHO) akan terus mengulangi desakan sehingga menemui jawapan bagaimana wabak COVID-19 bermula, kata ketua agensi itu semalam berikutan laporan yang mencadangkan supaya pencarian mengenainya tidak diteruskan.Menyelesaikan misteri dari mana virus SARS CoV-2 berasal dan bagaimana ia mula merebak dalam kalangan manusia dilihat penting untuk mengelak penularan wabak itu pada masa depan.Bagaimanapun, artikel di laman web Nature, kelmarin menyatakan WHO berputus asa dalam pencarian itu susulan tidak mendapat kerjasama yang diharapkan daripada China, iaitu lokasi wabak itu bermula pada penghujung 2019."Kami perlu terus mendesak sehingga dapat jawapannya."Mengetahui bagaimana wabak ini bermula adalah sangat penting dan mustahak," kata Ketua Pengarah WHO, Tedros Adhanom Ghebreyesus.Beliau berkata, baru-baru ini pihaknya menghantar surat kepada pegawai tertinggi di China untuk 'memohon kerjasama kerana WHO amat memerlukannya, selain ketelusan maklumat untuk mengetahui bagaimana wabak bermula'.Dua teori utama yang hangat diperdebatkan tertumpu kepada penularan virus itu secara semula jadi daripada kelawar ke haiwan perantara dan kepada manusia, selain dikatakan berpunca daripada kecuaian di makmal.Laporan Nature turut mendakwa WHO 'menangguhkan secara senyap-senyap fasa kedua penyiasatan saintifik yang dinantikan mengenai asal-usul pandemik COVID-19'.Ia memetik kenyataan dikeluarkan pakar WHO yang mengetuai tindak balas COVID-19, Maria Van Kerkhove, bahawa 'tidak ada fasa kedua siasatan'.Jelasnya dalam laporan itu, WHO merancang supaya langkah itu diambil secara berperingkat, namun 'perancangan itu sudah berubah' disebabkan situasi politik di seluruh dunia yang menyekat perkembangan bagi memahami asal usul COVID-19. - AFP


Gempa bumi gegar wilayah Masbate di tengah kepulauan Filipina

MANILA, 16 Februari- Gempa bumi berukuran 6.1 pada skala ritcher menggegarkan wilayah Masbate di tengah-tengah kepulauan Filipina.Menurut Kajian Geologi Amerika Syarikat (USGS), gempa bumi kuat dan cetek itu berpusat 11 kilometer dari kampung dekat Miaga di perbandaran Uson.USGS turut memberi amaran tentang gegaran susulan dan kemungkinan berlaku banyak kerosakan.

Gempa bumi cetek cenderung menyebabkan banyak kerosakan berbanding gempa bumi lebih dalam.Tiada laporan segera mengenai kerosakan atau kemalangan jiwa dan amaran tsunami dikeluarkan, susulan gegaran itu.Sementara itu, Ketua Polis Wilayah Masbate Rolly Albana berkata gempa tersebut agak kuat. Bagaimanapun, tiada laporan mengenai kesan gempa tersebut."Saya sedang tidur apabila kami digoncang dan terjaga.Ketua Polis Uson, Kapten Reden Tolledo memaklumkan beberapa penduduk melarikan diri dari rumah mereka."Malah saya pergi ke luar kerana kemungkinan gempa susulan," kata Tolledo.Pegawai bencana di perbandaran Dimasalang, Gregorio Adigue, berkata beliau turut merasai gegaran susulan yang kuat hampir sejam selepas gempa itu."Tetapi bangunan dan struktur lain di kawasan itu tidak terjejas, katanya."Nanti kami akan melawat sekolah di setiap kampung untuk meninjau bangunan mereka," kata Adigue.

Jabatan Pendidikan Masbate dilaporkan menangguhkan persekolahan berikutan gegaran susulan berterusan dirasai di wilayah itu.Gempa bumi kerap kali berlaku di Filipina memandangkan ia terletak di 'Lingkaran Gunung Berapi Pasifik', iaitu sebuah zon aktif secara seismik di mana plat tektonik kerap bertembung, serta kegiatan gunung berapi yang meliputi Jepun melalui Asia Tenggara dan merentasi lembangan Pasifik.Pejabat pertahanan awam negara kerap mengadakan latihan simulasi senario gempa bumi di bagi menghadapi sebarang kemungkinan.Gempa kuat kali terakhir berlaku pada Oktober lalu di utara Filipina.Gempa bumi berukuran 6.4 magnitud melanda bandar pergunungan Dolores di wilayah Abra, mencederakan beberapa orang, merosakkan bangunan dan memutuskan bekalan elektrik di kebanyakan wilayah itu.Gempa bumi berukuran 7.0 magnitud di pergunungan Abra pada Julai lalu menyebabkan tanah runtuh , seramai 11 orang terkorban serta beberapa ratus orang cedera.-AFP


Pesawat terhempas di Nepal: Juruterbang lapor tiada kuasa pada enjin

(Anggota pasukan penyiasat Perancis menyiasat serpihan pesawat yang dikendali Yeti Airlines, di Pokhara, Nepal / REUTERS)

KATHMANDU, 16 Februari- Juruterbang pesawat Yeti Airlines yang terhempas di Nepal, mengorbankan 71 orang dilaporkan berkata sebelum nahas itu berlaku tiada kuasa pada enjin pesawat berkenaan, menurut laporan siasatan awal semalam.Pesawat itu terhempas sebelum mendarat di bandar pelancongan Pokhra pada 15 Januari lalu yang menjadi antara kemalangan kapal terbang paling buruk di Nepal dalam tempoh 30 tahun.Terdapat seramai 72 penumpang pesawat jenis ATR 72 enjin berkembar yang dikendalikan oleh syarikat penerbangan Yeti Nepal, termasuk dua bayi, empat anak kapal dan 10 warga asing.Anggota pasukan penyelamat menemui 71 mayat dengan seorang daripadanya yang masih belum dikenal pasti sehingga kini.Laporan itu berkata, juruterbang yang menerbangkan pesawat menyerahkan kawalan kepada pemantauan juruterbang sebelum ia terhempas.Maklumat dalam laporan awal mungkin berubah apabila siasatan berjalan, menurut laporan itu.Panel mempunyai sehingga akhir Februari ini untuk menyerahkan laporan akhir.Awal bulan ini, panel itu berkata analisis perakam suara kokpit dan perakam data penerbangan menunjukkan kipas kedua-dua enjin tidak berfungsi.Pakar penerbangan, KB Limbu kemudian berkata, 'tiada tujahan' dalam enjin atau tidak menghasilkan apa-apa kuasa.Hampir 350 orang terkorban dalam nahas pesawat atau helikopter di Nepal yang mencatatkan perubahan cuaca secara tiba-tiba dan mampu menyebabkan keadaan berbahaya sejak 2000. - REUTERS

(Pesawat Yeti Airlines terhempas sebelum mendarat di bandar pelancongan Pokhra pada 15 Januari lalu /AFP)


Video pertama rakaman kapal karam Titanic ditayang

AT SEA, 16 Februari - Video pertama rakaman kapal karam Titanic di dasar laut pada tahun 1986 telah dikeluarkan pada Rabu.

Rakaman yang dilakukan oleh pasukan dari Woods Hole Oceanographic Institution (WHOI) menunjukkan Titanic terdampar di dasar laut, selepas kapal itu karam dalam pelayaran sulungnya.

Usaha mencari kapal mewah itu bermula selepas kapal itu tenggelam pada tahun 1912 tetapi tidak berjaya sehinggalah kewujudan kemajuan teknologi laut yang membawa kepada penemuannya pada tahun 1985.

Selepas kapal itu ditemui, pasukan penyelam kembali pada Julai 1986 dengan menggunakan kapal selam.

Kebanyakan video yang dikeluarkan tidak pernah dikeluarkan kepada tontonan umum sebelum ini.

Bahan rakaman itu ditayangkan sempena sambutan ulang tahun ke-25 filem pemenang Oscar James Cameron, Titanic. - REUTERS


Gempa magnitud 6.1 gegar pantai New Zealand

WELLINGTON, 15 Februari- Gempa bumi berukuran 6.1 magnitud melanda New Zealand berhampiran Wellington pada hari Rabu pada kedalaman 48 km (30 batu).

Menurut Geonet, pusat gempa bumi berada 50 km dari bandar Paraparaumu.Seorang saksi memberitahu merasai gegaran kuat yang berlarutan beberapa saat di ibu kota Wellington.New Zealand terletak di 'lingkaran api' yang aktif secara seismik, lingkaran gunung berapi sepanjang 40,000 km dan parit lautan yang melingkari sebahagian besar Lautan Pasifik.Gempa ini berlaku selepas Taufan Gabrielle yang menyebabkan banyak kerosakan di seluruh Pulau Utara minggu ini dan turut meragut empat nyawa serta lebih 10,000 orang kehilangan tempat tinggal dan kerosakan yang meluas.-REUTERS


PBB lancar rayuan dana bantu mangsa gempa bumi di Syria

NEW YORK, 15 Februari- Pertubuhan Bangsa Bersatu (PBB) melancarkan rayuan dana sebanyak AS$397 juta pada hari Selasa demi membantu mangsa gempa bumi di Syria.

Bencana itu telah menyebabkan puluhan ribu nyawa terkorban dan jutaan mangsa sedang bergelut dan memerlukan bantuan.Setiausaha Agung PBB, Antonio Guterres yang mengumumkan perkara tersebut di ibu pejabat PBB di New York, berkata dana itu untuk menyelamatkan nyawa hampir lima juta rakyat Syria dan menampung perbelanjaan mangsa untuk tempoh tiga bulan.Tambahnya, badan dunia itu juga berada di peringkat akhir bagi melancarkan rayuan membantu mangsa gempa di Turkiye."Seminggu selepas gempa bumi yang dahsyat, berjuta-juta orang di seluruh rantau ini bergelut untuk terus hidup, kehilangan tempat tinggal dan berada dalam suhu yang sangat sejuk. "Kami melakukan semua yang kami mampu untuk mengubahnya. Tetapi banyak lagi yang diperlukan, kata Gutteres.

Beliau menyeru negara anggota untuk "membiayai sepenuhnya usaha ini tanpa berlengah-lengah dan membantu berjuta-juta kanak-kanak, wanita dan lelaki yang kehidupan mereka terjejas oleh bencana tersebut.

Guterres juga menggesa agar pekerja sukarelawan dibenarkan beroperasi secara bebas di Syria yang telah dilanda perang saudara selama 12 tahun.Aktivis dan pasukan kecemasan di barat laut Syria telah mengecam tindak balas PBB yang perlahan terhadap gempa di kawasan yang dikuasai pemberontak.Sebelum gempa bumi, hampir semua bantuan kemanusiaan penting untuk lebih empat juta penduduk yang tinggal di kawasan yang dikawal pemberontak di barat laut Syria dihantar melalui hanya satu laluan.Isnin lalu, Guterres mengumumkan bahawa Presiden Syria Bashar al-Assad telah bersetuju untuk membuka dua lagi laluan sempadan dari Turkiye ke barat laut Syria untuk memudahkan penghantaran bantuan."Manusia yang menderita akibat bencana alam tidak seharusnya diburukkan lagi dengan halangan ciptaan manusia, akses, pembiayaan, bekalan," kata ketua PBB itu."Bantuan mesti melalui dari semua pihak, ke semua pihak, melalui semua laluan tanpa sebarang sekatan", katanya.- AFP


Kereta api bawa bahan kimia tergelincir, penduduk Ohio bimbang

(Hampir 2,000 orang penduduk dipindahkan selepas kereta api membawa bahan kimia tergelincir dan terbakar di AS awal Februari lalu / AFP)

NEW YORK, 15 Februari- Penduduk di sekitar East Palestine di Ohio, Amerika Syarikat (AS) sudah boleh kembali ke rumah masing-masing selepas keadaan disahkan selamat, susulan insiden kereta api yang membawa 150 gerabak mengandungi bahan kimia berbahaya tergelincir dari landasan pada 3 Feb lalu, lapor Xinhua.Bagaimanapun, seorang penduduk memberitahu media tempatan bahawa lima ekor ayam dan ayam jantan peliharaannya mati pada Selasa lalu.Sehari sebelum itu, syarikat Norfolk Southern telah membakar gerabak yang membawa bahan kimia vinyl chloride itu. Jabatan Sumber Asli Ohio memaklumkan bahawa tumpahan kimia akibat insiden itu setakat Rabu lalu telah membunuh kira-kira 3,500 ikan yang terdapat di sepanjang sungai sejauh kira-kira 12 kilometer (km)."Bagi sesetengah penduduk yang tinggal berhampiran lokasi kejadian, laporan itu mencetuskan kebimbangan kepada mereka dan haiwan peliharaan mereka mungkin terdedah kepada bahan kimia," menurut laporan itu.Agensi Perlindungan Alam Sekitar (EPA) memberi amaran kepada penduduk di kawasan berhampiran tentang kemungkinan bau tetapi vinyl chloride boleh mengeluarkan bau pada tahap lebih rendah daripada tahap yang dianggap berbahaya.EPA mengklasifikasikan vinyl chloride sebagai karsinogen; pendedahan rutin boleh meningkatkan risiko kerosakan hati atau kanser hati.Pendedahan jangka pendek pula boleh menyebabkan rasa mengantuk, loya, sakit kepala, rasa terbakar atau kebas.- BERNAMA

(Asap mengepul dari kereta api kargo yang tergelincir di Palestin Timur, Ohio, pada 4 Februari lalu/ AFP)


Pertabalan Raja Charles: Camilla pilih Mahkota Ratu Mary

(Camilla akan memakai Mahkota Ratu Mary pada pertabalannya dan Raja Charles III awal Mei nanti/AFP)

LONDON, 15 Februari- Permaisuri Britain, Camilla akan memakai Mahkota Ratu Mary pada pertabalannya dan Raja Charles III pada awal Mei, kata Istana Buckingham pada hari Selasa.Mahkota itu berusia lebih seabad dan ditauliahkan oleh Ratu Mary untuk pertabalannya pada 1911 bersama Raja George V. Ia akan diubah suai untuk upacara mercu tanda pada 6 Mei.Ini adalah kali pertama dalam sejarah bahawa mahkota sedia ada akan digunakan untuk pertabalan permaisuri, menurut istana.Ia berkata langkah itu dibuat "demi kepentingan kemampanan dan kecekapan".Mahkota itu akan dilengkapkan semula dengan beberapa berlian Cullinan - dipotong daripada berlian terbesar yang pernah dilombong apabila ia ditemui di Afrika Selatan pada tahun 1905 - sebagai tanda penghormatan kepada mendiang Ratu Elizabeth II.Berlian itu adalah sebahagian daripada koleksi barang kemas peribadinya selama bertahun-tahun dan dia sering memakainya sebagai kerongsang.Beberapa berlian telah ditetapkan ke dalam Mahkota Ratu Mary untuk pertabalan 1911 dan untuk pertabalan Raja George VI pada 1937, apabila ia dipakai sebagai lingkaran agung.Ia telah dialih keluar daripada paparan biasa di Menara London untuk pengubahsuaian, yang juga akan merangkumi beberapa perubahan kecil lain dan tambahan oleh tukang emas mahkota.Empat daripada lapan gerbangnya akan dialih keluar untuk mencipta kesan baharu, berbeza daripada 1911.Raja Charles akan memakai Mahkota St Edward untuk perkhidmatan pertabalan di Westminster Abbey. Ia telah pun diubah suai dan kembali ke paparan awam di Menara London.- AFP


Pemimpin AS, Perancis, Britain sambut baik perjanjian pembelian pesawat dengan Air India

NEW DELHI, 15 Februari- Pemimpin Barat menyambut baik perjanjian mengenai pembelian 470 pesawat penumpang Air India dari Airbus dan Boeing pada Selasa.Air India akan membeli sebanyak 190 Boeing 737 Max, 20 pesawat Boeing 787-9 Dreamliners dan 10 pesawat Boeing 777-9.Perjanjian Boeing itu termasuk pembelian untuk 50 lagi pesawat 737 serta tambahan 20 buah pesawat 787, menurut satu kenyataan Boeing.Airbus mengumumkan bahawa Air India telah bersetuju untuk membeli 250 pesawat. Tempahan itu termasuk 140 pesawat A320neo dan 70 buah pesawat A321neo serta 34 pesawat  A350-1000 dan enam jet A350-900.Syarikat penerbangan yang sebelum ini milik kerajaan itu kini dimiliki oleh konglomerat India Tata Group sejak Januari tahun lepas.Menurut Air India perjanjian dengan pembuat pesawat Eropah dan Amerika itu akan memacu perkembangan operasi syarikat untuk perkhidmatan domestik dan antarabangsa. "Usaha itu juga akan menyediakan peluang kerjaya untuk profesional penerbangan India dan memangkinkan pembangunan pesat ekosistem penerbangan India."Air India sedang dalam perjalanan transformasi besar merentasi keselamatan, perkhidmatan pelanggan, teknologi, kejuruteraan, rangkaian dan sumber manusia," kata Pengerusi Air India dan Tata Sons  N. Chandrasekaran dalam satu kenyataan.

Sebelum kerajaan India menjualnya kepada Tata, syarikat penerbangan itu mengalami kerugian dan sering menerima kritikan kerana kualiti perkhidmatannya.Perjanjian bernilai lebih AS$70 bilion itu disambut baik oleh Presiden Amerika Syarikat (AS) Joe Biden, Perdana Menteri Britain Rishi Sunak dan Presiden Perancis Emmanuel Macron kerana berpotensi untuk meningkatkan hubungan perniagaan dengan India."Perjanjian itu adalah bukti hubungan yang semakin erat antara India dan Perancis...," kata Perdana Menteri India Narendra Modi dalam satu mesyuarat menerusi video dengan presiden Perancis.Macron berkata: “kontrak itu menandakan fasa baharu untuk India dan perkongsian strategik bagi Perancis."Menurut kenyataan media kerajaan Britain sebahagian besar proses pembuatan pesawat baharu itu dijangka dibuat di United Kingdom (UK) dan akan mewujudkan ratusan pekerjaan baharu."Perjanjian penting antara Air India, Airbus dan Rolls-Royce ini menunjukkan bahawa tiada had bagi sektor aeroangkasa UK untuk terus berkembang maju," kata Sunak- BERNAMA


Taufan Gabrielle berlalu, usaha permulihan bermula

(Mangsa yang terkandas diangkat dari atas bumbung dengan helikopter oleh tentera berhampiran Napier di Pulau Utara New Zealand pada hari Selasa/ AFP)

AUCKLAND, 15 Februari- Taufan Gabrielle mula reda dan berlalu dari New Zealand pada Rabu .Negara tersebut kini mula menilai kerosakan yang berpunca daripada banjir, tanah runtuh dan angin kuat yang melanda.Bencana tersebut meragut tiga nyawa dan menyebabkan ribuan lagi mangsa kehilangan tempat tinggal.Taufan Gabrielle, yang melanda Auckland, New Zealand Ahad lalu sebelum ia bergerak ke pantai timur North Island, menganggu bekalan sumber di seluruh bandar, memusnahkan ladang, jambatan serta ternakan, dan menyebabkan berlakunya banjir yang menjejaskan ribuan premis kediaman.Menteri Pengurusan Kecemasan, Kieran McAnulty berkata ia merupakan bencana dahsyat dan akan mengambil tempoh lama untuk kawasan paling teruk terjejas kembali pulih.Taufan Gabrielle memaksa New Zealand pada Selasa mengisytiharkan darurat kebangsaan untuk kali ketiga dalam sejarah.- REUTERS


Calon Presiden AS: Nikki Haley cabar Trump untuk calon Republikan

WASHINGTON, 15 Februari- Bekas Duta Amerika Syarikat ke Pertubuhan Bangsa Bersatu, Nikki Haley memulakan kempennya bagi merebut tempat sebagai calon Republikan untuk jawatan Presiden dan memenangi semula White House pada 2024.Beliau sekali gus akan menghadapi persaingan sengit dengan bekas ketuanya Donald Trump, yang sedang mendahului dalam tinjauan baru Reuters.Haley yang juga bekas gabenor South Carolina dijangka membentangkan rancangan kempennya dalam satu ucapan hari ini di Charleston, South Carolina.Calon berusia 51 tahun itu mempunyai reputasi memberangsangkan dalam Parti Republikan sebagai seorang konservatif yang mempunyai keupayaan untuk menangani isu-isu jantina dan kaum.Tokoh-tokoh berprofil tinggi daripada Republikan yang sedang mempertimbangkan pencalonan bagi pilihan raya antara lain bekas Naib Presiden, Mike Pence ; Senator, Tim Scott dari South Carolina ; Gabenor New Hampshire Chris Sununu dan bekas Gabenor Arkansas, Asa Hutchinson.- REUTERS

(Nikki Haley dan Donald Trump/ REUTERS)


Malaysia sertai eksesais Cobra Gold pada bulan ini

(Jeneral Thitichai (duduk, dua, kanan) ketika sidang akhbar di Bangkok semalam/ Twitter Ambassador Robert F. Godec)

BANGKOK, 15 Februari- Malaysia akan menyertai eksesais Cobra Gold, latihan ketenteraan multinasional paling lama di dunia dan terbesar di Asia Tenggara yang kembali diadakan pada tahun ini dalam skala besar, selepas diadakan secara sederhana sejak tiga tahun lalu akibat pandemik COVID-19 pandemik.Dihoskan bersama oleh Angkatan Tentera Diraja Thailand dan Komando Indo-Pasifik Amerika Syarikat (USINDOPACOM) dan penganjuran kali ke-42 itu melibatkan 7,394 kakitangan dari 30 negara peserta.Eksesais itu akan diadakan di Thailand antara 27 Februari hingga 10 Mac.Atase Pertahanan di Kedutaan Malaysia di Thailand Brigadier Jeneral Samsul Rizal Musa berkata seramai 43 anggota tentera Malaysia termasuk 37 pegawai akan menyertai latihan itu.“Ini adalah kali keenam Malaysia menyertai Cobra Gold. Eksesais ini akan memperkukuh dan mengeratkan hubungan kerjasama ketenteraan dengan kesemua angkatan tentera negara yang terlibat. “Selain itu, ia juga akan meningkatkan keupayaan Angkatan Tentera Malaysia melalui aktiviti latihan bersama dengan pasukan tentera lain.“Ia juga dapat membina keyakinan dan meningkatkan kesefahaman antara negara terlibat dalam operasi Peace Enforcement Operation (PEO) dan Humanitarian Assistance and Disaster Relief (HADR) operations,” katanya.Malaysia adalah antara tujuh negara yang mengambil bahagian pada edisi kali ini bersama Thailand, Amerika Syarikat (AS), Singapura, Jepun, Indonesia, Korea Selatan.

Sementara itu, Ketua Turus Bersama Angkatan Tentera Diraja Thailand Jeneral Thitichai Tiantong pada sidang akhbar hari ini berkata Cobra Gold tahun ini berdasarkan format Light Year.Thitichai berkata Myanmar tidak akan mengambil bahagian tahun ini kerana penyertaan terhad. Ini adalah tahun ketiga berturut-turut Myanmar tidak menyertai eksesais itu.Sementara itu, pegawai kanan pertahanan AS dan Atase Pertahanan ke Thailand Kolonel Kurt Leffler berkata AS akan menghantar paling ramai peserta iaitu lebih 6,000 kakitangan.Beliau berkata Cobra Gold memberi peluang kepada negara peserta untuk berlatih dan bereksperimen bersama-sama untuk menangani pelbagai aspek cabaran.“Tindak balas berkesan kami terhadap bencana serantau dalam beberapa dekad kebelakangan ini daripada banjir dan ribut hingga gempa bumi dan operasi menyelamat di gua adalah hasil latihan berjuta-juta kakitangan dalam Cobra Gold.“Untuk memastikan perkongsian itu kekal teguh untuk dekad akan datang, kerjasama siber dan angkasa lepas diperkenalkan ke dalam latihan itu dan sedang bereksperimen dengan konsep operasi baharu untuk bersedia menghadapi apa jua ancaman pada masa depan,” katanya.Di sebalik ketegangan antara AS dan China, pada tahun ini Beijing akan menghantar tenteranya untuk menyertai eksesais bantuan kemanusiaan. - BERNAMA


Ibu anak tujuh lahirkan bayi kembar lima di Poland

WARSAW, POLAND, 15 Februari- Pasangan suami isteri Poland-British yang mempunyai tujuh orang anak menyambut kelahiran lima bayi kembar serentak, ketika sambutan Hari Valentine.Wanita berkenaan, Dominika Clarke, berkata proses kelahiran berlaku 'lebih baik daripada jangkaannya' selepas melalui fasa kehamilan yang jarang berlaku.Ibu kepada tujuh orang anak berumur 10 bulan hingga 12 tahun itu melahirkan bayi kembar lima di sebuah hospital di bandar Krakow, dekat selatan Poland Ahad lalu."Kami merancang untuk ada anak kelapan tetapi ternyata dapat lebih daripada itu," katanya kepada pemberita di hospital bersama suaminya yang juga warga Britain, Vince.Bayi kembar lima itu dilahirkan melalui kaedah pembedahan ketika usia kehamilan mencecah 29 minggu dan ketika ini, kelima-lima bayi itu masih memerlukan bantuan pernafasan.Tiga daripada bayi berkenaan adalah perempuan dan dua lagi lelaki.Mereka dinamakan Arianna Daisy, Charles Patrick, Elizabeth May, Evangeline Rose dan Henry James.Clarke menggelar kehamilannya sebagai satu keajaiban kerana hospital memberitahu kebarangkalian untuk hamil kembar lima adalah satu daripada 52 juta. - AFP


Sembilan mangsa terselamat ditarik dari runtuhan Turkiye, jumlah korban melepasi 40,000

(Pasukan mencari dan menyelamat mencari mangsa gempa dalam runtuhan bangunan yang di Kahramanmaras, Turkiye /AFP)

ANTAKYA, 15 Februari-Sembilan orang lagi mangsa yang terperangkap di bawah sisa runtuhan diselamatkan semalam, lebih seminggu selepas gempa bumi dahsyat melanda Turkiye.Mereka yang diselamatkan termasuk dua lelaki yang juga adik beradik berusia 17 dan 21 tahun.Kedua-dua mangsa ditarik keluar dari sebuah blok apartmen di wilayah Kahramanmaras.Selain itu turut ditemukan dua lagi mangsa iaitu seorang lelaki dan wanita Syria di Antakya.Mereka diselamatkan selepas 200 jam berada di bawah runtuhan.Menurut seorang penyelamat, berkemungkinan masih ada individu yang masih hidup dan berada di bawah sisa runtuhan.Ketika ini, tumpuan beralih kepada usaha membantu rakyat yang bergelut untuk terus hidup selepas hilang tempat tinggal, selain menyumbang makanan dalam keadaan cuaca sejuk melampau.Setakat ini, angka kematian susulan bencana yang melanda Turkiye dan negara jirannya, Syria kini melepasi 41,000 orang dan telah memusnahkan bandar di kedua-dua negara berkenaan.

Presiden Turkiye, Recep Tayyip Erdogan mengakui masalah dalam tindak balas awal terhadap gempa bumi berukuran 7.8 magnitud yang melanda negara itu pada 6 Februari lalu, namun katanya, keadaan kini terkawal."Kita sedang menghadapi salah satu bencana alam yang paling dahsyat bukan sahaja di negara ini tetapi dalam sejarah manusia," katanya dalam ucapan yang disiarkan di rangkaian televisyen di Ankara.Dalam pada itu, pihak berkuasa Pertubuhan Bangsa-Bangsa Bersatu (PBB) memaklumkan fasa menyelamat akan ditamatkan dalam tempoh terdekat dengan tumpuan beralih kepada memberi perlindungan tempat tinggal, makanan dan persekolahan mangsa yang terjejas."Kesemua mangsa sedang menderita. Kami turut memohon bantuan seperti khemah atau barangan lain, namun sehingga kini, kami tidak menerima apa-apa sumbangan," kata seorang pelarian, Hassan Saimoua.Beliau dan keluarganya tinggal di taman permainan di bandar Gaziantep, dekat tenggara Turkiye.Saimoua dan rakyat Syria lain sebelum ini mendapat perlindungan di Gaziantep selepas peperangan berlarutan di negara itu.Namun, mereka kini hilang tempat tinggal akibat gempa berkenaan. Mereka terpaksa menggunakan kepingan plastik, selimut dan kadbod untuk mendirikan khemah sementara di taman permainan berkenaan. -REUTERS


WHO adakan mesyuarat tergempar berkaitan wabak E.Guinea Marburg

(Menteri Kesihatan Equatorial Guinea, Mitoha Ondo'o Ayekaba, mengesahkanwabak pertama virus berkenaan di negaranya, susulan kematian sembilan orang/REUTERS)

GENEVA, 15 Februari- Pertubuhan Kesihatan Sedunia (WHO) memaklumkan mengadakan mesyuarat tergempar hari ini selepas sekurang-kurangnya sembilan orang di Equatorial Guinea meninggal dunia akibat demam berdarah Marburg.

Katanya, mesyuarat tergempar bersama konsortium vaksin virus Marburg (MARVAC) itu berlangsung pada jam 3 petang waktu tempatan.MARVAC termasuk wakil dari bidang penyelidikan dan pembangunan vaksin, berusaha untuk membangunkan vaksin bagi melawan virus Marburg.

Virus Marburg adalah patogen sangat berbahaya yang mengakibatkan demam teruk, selalunya disertai dengan pendarahan dan kegagalan organ.

Ia sebahagian keluarga filovirus, juga termasuk virus Ebola, yang sudah mendatangkan malapetaka terhadap beberapa wabak yang terhasil sebelum ini di Afrika.

WHO menjelaskan, pada masa ini, tiada vaksin atau rawatan antivirus diluluskan untuk merawat Marburg, namun rawatan berpotensi, termasuk produk darah, terapi imun dan ubat serta vaksin adalah antara yang sedang dinilai.

Pengumuman mesyuarat itu dibuat selepas Menteri Kesihatan Equatorial Guinea, Mitoha Ondo'o Ayekaba, mengesahkan pada lewat Isnin wabak pertama virus berkenaan di negaranya, susulan kematian sembilan orang itu.

Beliau berkata, amaran kesihatan sudah diisytiharkan di wilayah Kie-Ntem dan di daerah jiran Mongomo, dengan pelan penutupan dilaksanakan selepas berunding dengan WHO, dijangka menjejaskan 4,325 orang di Kie-Ntem.

Kerajaan negara itu minggu lalu mengumumkan sedang menyiasat punca suspek kes demam berdarah di kawasan hutan di timur, berhampiran sempadan Gabon dan Cameroon di pantai barat tengah Afrika, namun katanya, hanya tiga orang menunjukkan gejala ringan.

Tambah Mitoha, sembilan kematian itu berlaku antara 7 Januari dan 7 Februari lalu, dengan ujian masih perlu dijalankan ke atas kematian 'mencurigakan' di hospital pada 10 Februari.

WHO dalam satu kenyataan semalam berkata selain sembilan kematian, 16 individu lain di Kie-Ntem turut menunjukkan simptom yang disyaki ekoran mengalami gejala demam dan muntah darah.

(Kelawar buah, yang juga perumah semula jadi virus Marburg, disyaki menjadi punca wabak terbabit di Afrika Barat, menyebabkan sembilan kematian setakat ini/FOTO www.who.int)

Perumah semula jadi virus Marburg ialah kelawar buah Afrika, yang membawa virus serta boleh menyebarkannya pada jarak dekat, termasuk kepada manusia dan penularan dari manusia kepada manusia kemudiannya berlaku menerusi sentuhan dengan darah atau cecair badan yang lain.

WHO menjelaskan, kadar kematian terhadap kes disahkan berkisar antara 24 peratus hingga 88 peratus mengikut penularan terdahulu, bergantung kepada keupayaan virus dan pengurusan kes. -AFP


Pharrell Williams dilantik pengarah kreatif koleksi pakaian lelaki LV

PARIS, 15 Februari- Jenama fesyen, Louis Vuitton mengumumkan pelantikan artis hip-hop Pharrell Williams sebagai pengarah kreatif koleksi pakaian lelaki jenama itu yang baharu.

"Louis Vuitton berbesar hati mengalu-alukan Pharrell sebagai Pengarah Kreatif Lelaki baharunya berkuat kuasa serta-merta," kata jenama terkenal itu dalam satu kenyataan.

Williams mengisi kekosongan jawatan penting itu sejak kematian penyandangya, pereka fesyen terkemuka Amerika Syarikat (AS), Virgil Abloh akibat kanser pada November 2021.

Lelaki berusia 49 tahun itu ialah bintang terkenal dalam dunia muzik, dengan 13 Grammy dan dua pencalonan Oscar, dan telah menjadi pemain di barisan hadapan pertunjukan fesyen selama bertahun-tahun.

Pharrell Williams adalah seorang yang berwawasan  merangkumi daripada muzik kepada seni fesyen, mengukuhkan dirinya sebagai ikon  sejagat sejak 20 tahun lalu," kata rumah fesyen itu, sebahagian daripada konglomerat mewah LVMH.

Koleksi pertamanya untuk Louis Vuitton akan dipersembahkan pada bulan Jun semasa Minggu Fesyen Lelaki di Paris, tambahnya.

"Saya gembira melihat Pharrell kembalisebagai pengarah kreatif baharu untuk lelaki, selepas kerjasama kami pada 2004 dan 2008 untuk Louis Vuitton," kata ketua eksekutif rumah fesyen itu, Pietro Beccari.

"Visi kreatifnya melangkaui fesyen tanpa ragu akan membawa Louis Vuitton ke arah lembaran baharu yang sangat menarik," katanya.

Jualan Louis Vuitton telah melonjak sejak pandemik COVID-19, dengan syarikat itu kini bernilai lebih daripada A$20 bilion,  meletakkan pemilik syarikat induknya LVMH, Bernard Arnault, orang terkaya di dunia. -AFP


MAPIM bersama GISBH hulur bantuan ke Turkiye

TURKIYE, 14 Februari - Majlis Perundingan Pertubuhan Islam Malaysia (MAPIM Malaysia) bersama Global Ikhwan Services & Business Holdings (GISBH) menghulurkan bantuan kepada pasukan penyelamat Malaysia ke Turkiye.Naib Presiden MAPIM, Zulhanis Zainol menyatakan pihaknya tiba di kem Malaysia Insarag, Nurdagi semalam, 13 Februari 2023.

Mereka turut menyertai taklimat penugasan pasukan SAR MAS-01 & MAS-10 pada pagi tersebut.Selepas taklimat, 145 anggota pasukan mencari & menyelamat SAR dihidangkan dengan sarapan pagi seperti roti canai, karipap dan teh tarik yang telah disediakan oleh wakil GISBH. Turut hadir adalah Duta Besar Malaysia ke Turkiye Sazali Mustafa Kamal.MAPIM juga menyumbang beberapa unit alat pemanas kepada pasukan SAR Malaysia bagi memastikan keselesaan mereka berehat dalam cuaca yang amat sejuk di bawah paras -7C terutamanya pada waktu malam."Kita membuat sedikit serahan, keperluan yang diperlukan seperti, alat pemanas, selimut, sarung tangan dan sebagainya untuk sokongan bantuan yang mereka telah pun terima atau pun barangan yang mereka telah pun bawa, ini usaha kecil yang kita tunjukkan, tanda solidariti kita, prihatin masyarakat Malaysia bukan sahaja mereka yang terkesan tapi juga 'frontliners' kita yang telah memberi komitmen yang sangat luar biasa," katanya.